Proposta għal REGOLAMENT TAL-PARLAMENT EWROPEW U TAL-KUNSILL dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi u t-Taħriġ (Europol) u li tħassar id-Deċiżjonijiet 2009/371/ĠAI u 2005/681/ĠAI /* COM/2013/0173 final - 2013/0091 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA L-Uffiċċju Ewropew tal-Pulizija (Europol) beda bħala korp intergovernattiv irregolat minn Konvenzjoni konkluża bejn l-Istati Membri, li daħlet fis-seħħ fl-1999. Bis-saħħa ta’ Deċiżjoni tal-Kunsill adottata fl-2009, l-Europol sar aġenzija tal-UE finanzjata mill-baġit tal-UE. Ir-rwol tal-Europol huwa li jagħti appoġġ lill-azzjoni tas-servizzi nazzjonali tal-infurzar tal-liġi u lill-kooperazzjoni reċiproka tagħhom fil-prevenzjoni u l-ġlieda kontra l-kriminalità serja u t-terroriżmu. L-Europol jiffaċilita l-iskambju tal-informazzjoni bejn l-awtoritajiet tal-infurzar tal-liġi tal-Istati Membri u jipprovdi analiżi tar-reati biex jgħin lill-forzi tal-pulizija nazzjonali jwettqu investigazzjonijiet transfruntieri. L-Artikolu 88 tat-Trattat dwar il-Funzjonament tal-Unjoni Ewropea jistipula li l-Europol għandu jkun irregolat permezz ta' regolament li għandu jiġi adottat permezz tal-proċedura leġiżlattiva ordinarja. Dan jirrikjedi li l-koleġiżlaturi jistabbilixxu proċeduri għall-iskrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali. Il-Kulleġġ Ewropew tal-Pulizija (CEPOL) ġie stabbilit bħala aġenzija tal-UE fl-2005, jieħu ħsieb attivitajiet relatati mat-taħriġ ta' uffiċjali tal-infurzar tal-liġi. Għandu l-għan li jiffaċilita l-kooperazzjoni bejn il-forzi tal-pulizija nazzjonali billi jorganizza korsijiet b’dimensjoni ta’ pulizija Ewropea. Jiddefinixxi kurrikuli komuni dwar suġġetti speċifiċi, ixxerred riċerka rilevanti u l-aħjar prassi, jikkoordina programm ta’ skambju għall-uffiċjali għolja tal-pulizija u ħarrieġa, u jista' jaġixxi bħala sieħeb f'għotjiet tal-UE għal proġetti speċifiċi. Il-Kunsill Ewropew, f'"il-Programm ta’ Stokkolma – Ewropa miftuħa u sigura għas-servizz u l-protezzjoni taċ-ċittadini"[1], stieden lill-Europol biex jevolvi u "jsir ċentru għall-iskambju tal-informazzjoni bejn l-awtoritajiet tal-infurzar tal-liġi tal-Istati Membri, fornitur ta' servizzi u pjattaforma għas-servizzi tal-infurzar tal-liġi", u sejjaħ għat-twaqqif ta' skemi Ewropej ta' taħriġ u programmi ta' skambju għall-professjonisti tal-infurzar tal-liġi rilevanti kollha fuq livell nazzjonali u tal-UE, fejn is-CEPOL ikollu rwol ewlieni biex jiżgura d-dimensjoni Ewropea. Fil-Komunikazzjoni tagħha “L-Istrateġija tas-Sigurtà Interna tal-UE fl-Azzjoni: Ħames passi lejn Ewropa aktar sikura"[2], il-Kummissjoni identifikat l-isfidi, il-prinċipji u l-linji gwida ewlenin biex jiġu indirizzati kwistjonijiet ta' sigurtà fl-UE, u ssuġġeriet għadd ta’ azzjonijiet li jinvolvu l-Europol u s-CEPOL biex jiġu indirizzati r-riskji għas-sigurtà li joħlqu l-kriminalità serja u t-terroriżmu. Matul l-aħħar għaxar snin, l-UE rat żieda fil-kriminalità serja u organizzata kif ukoll xejriet aktar varji fil-kriminalità.[3] Il-valutazzjoni tal-2013 tal-Europol tat-theddida tal-kriminalità serja u organizzata fl-UE (SOCTA 2013) sabet li “l-kriminalità serja u organizzata qiegħda ssir dejjem aktar fenomenu dinamiku u kumpless, u għadha ta’ theddida sinifikanti għas-sigurtà u l-prosperità tal-UE."[4] L-istudju jinnota wkoll li “l-effetti tal-globalizzazzjoni fuq is-soċjetà u n-negozju ffaċilitaw ukoll il-feġġ ta’ varjazzjonijiet sinifikanti ġodda ta' attività kriminali, fejn netwerks kriminali jisfruttaw il-lakuni leġiżlattivi, l-internet, u l-kundizzjonijiet assoċjati mal-kriżi ekonomika biex jiġġeneraw profotti illeċiti b’riskju baxx.”[5] L-internet jintuża biex jiġu organizzati u jitwettqu attivitajiet kriminali, billi jservi ta' għodda ta' komunikazzjoni, suq, post ta' reklutaġġ u servizzi finanzjarji. Jiffaċilita wkoll forom ġodda ta' kriminalità ċibernetika, frodi ta’ karti ta’ pagament kif ukoll id-distribuzzjoni ta’ materjal tal-abbuż sesswali fuq it-tfal.[6] Ir-reati kriminali serji għalhekk jikkawżaw ħsara kbira lill-vittmi, joħolqu ħsara ekonomika fuq skala kbira u jheddu s-sens ta' sigurtà li mingħajrha n-nies ma jistgħux jeżerċitaw b'mod effettiv il-libertà u d-drittijiet individwali tagħhom. Reati bħat-traffikar tal-bnedmin[7], tad-drogi illegali[8], tal-armi tan-nar[9], reati finanzjarji bħall-korruzzjoni[10], il-frodi[11] u l-ħasil tal-flus[12], u l-kriminalità ċibernetika[13] mhux biss jheddu s-sikurezza personali u ekonomika tan-nies li jgħixu fl-Ewropa, iżda jiġġeneraw ukoll profitti kriminali kbar li jissaħħu s-setgħa tan-netwerks kriminali u jċaħħdu lill-awtoritajiet pubbliċi minn dħul tant meħtieġ. It-terroriżmu għadu theddida ewlenija għas-sigurtà tal-UE, peress li s-soċjetajiet fl-Ewropa għadhom vulnerabbli għall-attakki terroristiċi.[14] Il-kriminalità hija waħda mill-ħames elementi ta' tħassib ewlieni taċ-ċittadini tal-UE.[15] Meta saqsewhom fuq liema kwistjonijiet għandhom jiffukaw l-istituzzjonijiet tal-UE, il-ġlieda kontra l-kriminalità ssemmiet fir-raba’ post.[16] Fi stħarriġ riċenti l-biċċa l-kbira tal-utenti tal-internet fl-UE esprimew livelli għoljin ta’ tħassib dwar iċ-ċibersigurtà u ċ-ċiberkriminalità.[17] F’dan il-kuntest, l-aġenziji tal-UE huma meħtieġa jappoġġjaw b'mod effettiv u effiċjenti l-kooperazzjoni fl-infurzar tal-liġi, il-kondiviżjoni tal-informazzjoni u t-taħriġ. L-Approċċ Komuni għall-aġenziji deċentralizzati tal-UE approvat mill-Parlament Ewropew, il-Kunsill u l-Kummissjoni f’Lulju 2012[18] jistabbilixxi prinċipji għall-arranġamenti tal-governanza ta' aġenziji bħall-Europol u s-CEPOL. L-Approċċ Komuni jinnota wkoll li “għandha titqies il-fużjoni ta' aġenziji f'każijiet fejn il-kompiti rispettivi tagħhom ikunu komuni, fejn jistgħu jiġu kkontemplati sinerġiji jew meta l-aġenziji jkunu aktar effiċjenti jekk ikunu parti minn struttura akbar”. Il-fużjoni tal-Europol u s-CEPOL f’aġenzija waħda, li tkun ibbażata fil-kwartieri ġenerali attwali tal-Europol fl-Aja joħloq sinerġiji importanti u kisbiet fl-effiċjenza. L-għaqda tal-għarfien espert tal-Europol dwar il-kooperazzjoni operazzjonali tal-pulizija mal-għarfien espert tas-CEPOL dwar it-taħriġ u l-edukazzjoni ssaħħaħ ir-rabtiet u toħloq sinerġiji bejn iż-żewġ oqsma. Kuntatti bejn il-persunal operazzjonali u dak tat-taħriġ li jaħdmu f'aġenzija waħda jgħinu biex jiġu identifikati l-ħtiġijiet tat-taħriġ, biex b’hekk tiżdied ir-rilevanza u l-enfasi tat-taħriġ tal-UE, għall-benefiċċju kumplessiv tal-kooperazzjoni tal-pulizija tal-UE. Tiġi evitata d-duplikazzjoni tal-funzjonijiet ta’ appoġġ fiż-żewġ aġenziji, u l-iffrankar li jirriżulta jista’ jerġa’ jintuża u jiġi investit f’funzjonijiet operazzjonali ewlenin u tat-taħriġ. Dan huwa partikolarment importanti f’kuntest ekonomiku, fejn ir-riżorsi nazzjonali u tal-UE huma skarsi u meta r-riżorsi biex jissaħħaħ it-taħriġ tal-UE dwar l-infurzar tal-liġi jistgħu ma jkunux disponibbli mod ieħor. Din il-proposta għal Regolament għalhekk tipprevedi qafas ġuridiku għal Europol ġdid li jissuċċedi u jissostitwixxi l-Europol kif stabbilit bid-Deċiżjoni tal-Kunsill 2009/371/ĠAI tas-6 ta’ April 2009 li tistabbilixxi l-Uffiċċju Ewropew tal-Pulizija (Europol), u s-CEPOL kif stabbilit bid-Deċiżjoni tal-Kunsill 2005/681/ĠAI li tistabbilixxi l-Kulleġġ Ewropew tal-Pulizija (CEPOL). Il-proposta hija f’konformità mar-rekwiżiti tat-Trattat ta’ Lisbona, l-aspettattivi tal-programm ta’ Stokkolma, il-prijoritajiet stabbiliti fl-Istrateġija Interna tas-Sigurtà fl-Azzjoni, u l-Approċċ Komuni għall-aġenziji deċentralizzati tal-UE. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Fl-2010 u l-2011 saru djalogi dwar it-tħejjija tar-riforma tal-Europol, is-CEPOL u tat-taħriġ fl-infurzar tal-liġi fl-UE bejn il-Kummissjoni u r-rappreżentanti tal-Parlament Ewropew, il-Kunsill tal-Unjoni Ewropea u l-Bord tal-Maniġment tal-Europol u l-Korp tat-Tmexxija tas-CEPOL, kif ukoll mar-rappreżentanti tal-Parlamenti nazzjonali. Skont il-politika tagħha ta’ "Regolamentazzjoni Aħjar", il-Kummissjoni wettqet żewġ valutazzjonijiet tal-impatt ta' alternattivi ta' politika fir-rigward tal-Europol u s-CEPOL.[19] Il-valutazzjoni tal-impatt tal-Europol kienet ibbażata fuq iż-żewġ għanijiet ta' politika li tingħata aktar informazzjoni lill-Europol mill-Istati Membri u li jinħoloq ambjent tal-ipproċessar tad-dejta li jippermetti lill-Europol jassisti bis-sħiħ lill-Istati Membri fil-prevenzjoni u l-ġlieda kontra l-kriminalità serja u t-terroriżmu. Fir-rigward tal-ewwel għan ġew ivvalutati żewġ alternattivi ta' politika: (i) kjarifika ta' obbligu legali tal-Istati Membri li jipprovdu dejta lill-Europol, provediment għal inċentivi u mekkaniżmu ta' rappurtar dwar il-prestazzjoni tal-Istati Membri individwali, u (ii) li l-Europol jingħata aċċess għall-bażijiet tad-dejta tal-infurzar tal-liġi nazzjonali rilevanti fuq bażi ta' hit-/no hit. Fir-rigward tal-għan ta' politika dwar l-ambjent tal-ipproċessar tad-dejta ġew ivvalutati żewġ alternattivi ta' politika: (i) il-fużjoni taż-żewġ Reġistri ta’ Ħidma ta’ Analiżi f'reġistru wieħed u (ii) ambjent ġdid għall-ipproċessar li jistabbilixxi salvagwardji proċedurali għall-implimentazzjoni tal-prinċipji tal-protezzjoni tad-dejta b'enfasi partikolari fuq “privatezza integrata fid-disinn”. Il-valutazzjoni tal-impatt tas-CEPOL kienet ibbażata fuq żewġ għanijiet ta’ politika (i) l-iżgurar ta' kwalità aħjar, taħriġ aktar konġunt u aktar konsistenti għal firxa usa' ta' uffiċjali tal-infurzar tal-liġi fi kwistjonijiet ta' kriminalità transfruntiera u (ii) l-istabbiliment ta' qafas biex dan jinkiseb f'konformità mal-Approċċ Komuni għall-aġenziji deċentralizzati tal-UE. Fil-kuntest li l-Kummissjoni se tippreżenta Skema ta' Taħriġ dwar l-Infurzar tal-Liġi, li biex tiġi implimentata se jkunu meħtieġa riżorsi addizzjonali, il-Kummissjoni eżaminat diversi alternattivi inkluż it-tisħiħ u razzjonalizzazzjoni tas-CEPOL bħala aġenzija separata u l-fużjoni, parzjali jew totali, tal-funzjonijiet tas-CEPOL u l-Europol f'aġenzija Europol ġdida. Skont il-metodoloġija stabbilita tal-Kummissjoni, kull alternattiva ta' politika ġiet ivvalutata, bl-għajnuna ta’ grupp ta’ tmexxija bejn is-servizzi, għall-impatt tagħha fuq is-sigurtà, dwar l-ispejjeż (inklużi fuq il-baġit tal-istituzzjonijiet tal-UE) u l-impatt fuq id-drittijiet fundamentali. L-analiżi tal-impatt kumplessiv wasslet għall-iżvilupp tal-alternattiva ta' politika preferuta li hija inkorporata f'din il-proposta. Skont il-valutazzjoni, l-implimentazzjoni tagħha se twassal għal aktar effikaċja tal-Europol bħala aġenzija li tipprovdi appoġġ komprensiv lill-uffiċjali tal-infurzar tal-liġi fl-Unjoni Ewropea. 3. ELEMENTI ĠURIDIĊI TAL-PROPOSTA Il-bażijiet ġuridiċi tal-proposta huma l-Artikolu 88 u l-Artikolu 87(2)(b) tat-Trattat dwar il-Funzjonament tal-Unjoni Ewropea. Għan u kontenut tal-proposta leġiżlattiva Din il-proposta timmira li: · Tallinja l-Europol mar-rekwiżiti tat-Trattat ta' Lisbona billi toħloq il-qafas leġiżlattiv tal-Europol fir-regolament u billi tintroduċi mekkaniżmu għall-kontroll tal-attivitajiet tal-Europol mill-Parlament Ewropew flimkien mal-Parlamenti nazzjonali. B’dan il-mod titqawwa l-leġittimità demokratika u r-responsabilità tal-Europol lejn iċ-ċittadin Ewropew. · Jintlaħqu l-għanijiet tal-Programm ta' Stokkolma billi l-Europol isir "ċentru għall-iskambju tal-informazzjoni bejn l-awtoritajiet tal-infurzar tal-liġi tal-Istati Membri" u jiġu stabbiliti skemi Ewropej ta' taħriġ u programmi ta' skambju għall-professjonisti tal-infurzar tal-liġi rilevanti kollha fuq livell nazzjonali u tal-UE. · Tagħti lill-Europol responsabbiltajiet ġodda sabiex ikun jista’ jipprovdi appoġġ aktar komprensiv lill-awtoritajiet tal-infurzar tal-liġi fl-Istati Membri. Dan jinkludi li l-Europol jieħu f'idejh l-kompiti attwali tas-CEPOL fil-qasam tat-taħriġ għall-uffiċjali tal-infurzar tal-liġi u jiżviluppa Skema ta' Taħriġ dwar l-Infurzar tal-Liġi. Dan jinvolvi wkoll il-possibbiltà li l-Europol jospita ċentri tal-UE tal-għarfien espert speċjalizzat għall-ġlieda kontra ċerti tipi ta' kriminalità li jaqgħu taħt l-għanijiet tal-Europol, partikolarment iċ-Ċentru Ewropew taċ-Ċiberkriminalità. · Tiżgura reġim robust għall-protezzjoni tad-dejta għall-Europol, partikolarment biex jiġi żgurat li s-superviżur tal-protezzjoni tad-dejta tal-Europol ikollu indipendenza sħiħa, ikun jista' jaġixxi b'mod effettiv u jkollu biżżejjed setgħat ta’ intervent. · Biex titjieb il-governanza tal-Europol, billi timmira li tiżdied l-effiċjenza u tallinjah mal-prinċipji stabbiliti fl-Approċċ Komuni għall-aġenziji deċentralizzati tal-UE. Il-proposta tikseb dawn l-għanijiet kif ġej: 1. Tallinja l-Europol mar-rekwiżiti tat-Trattat ta' Lisbona, b'hekk iżżid ir-responsabbiltà tiegħu Ir-regolament jiżgura li l-attivitajiet tal-Europol ikunu soġġetti għall-iskrutinju mir-rappreżentanti taċ-ċittadini tal-UE eletti demokratikament. Ir-regoli proposti jsegwu l-linja tal-Komunikazzjoni tal-2010 tal-Kummissjoni dwar il-proċeduri għall-iskrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali.[20] B'mod partikolari, il-Parlament Ewropew u l-Parlamenti nazzjonali: · jirċievu informazzjoni permezz ta’ rapporti annwali dwar l-attività u l-kontijiet finali kull sena; · għall-informazzjoni tagħhom jirċievu l-valutazzjonijiet tat-theddid, l-analiżi strateġika u rapporti dwar is-sitwazzjoni ġenerali relatati mal-għanijiet tal-Europol kif ukoll ir-riżultati tal-istudji u tal-evalwazzjonijiet kummissjonati mill-Europol, u l-arranġamenti ta' ħidma miftiehma ma' awtoritajiet ta’ pajjiżi terzi biex jimplimentaw ftehimiet internazzjonali konklużi mill-Unjoni Ewropea ma’ dan il-pajjiż terz; · jirċievu għall-informazzjoni tagħhom il-programm ta' ħidma multiannwali u annwali kif adottati; · jirċievu rapporti dwar il-kwantità u l-kwalità tal-informazzjoni pprovduta lill-Europol minn kull Stat Membru u dwar il-prestazzjoni tal-Unità Nazzjonali tiegħu; · jistgħu jiddiskutu mad-Direttur Eżekuttiv u l-President tal-Bord tal-Maniġment dwar kwistjonijiet relatati mal-Europol - filwaqt li jqiesu l-obbligi tad-diskrezzjoni u l-kunfidenzjalità. Barra minn hekk, il-Parlament Ewropew: · iwettaq l-funzjonijiet tiegħu ta' awtorità baġitarja, b'mod partikolari: jirċievi dikjarazzjoni tal-estimi, jirċievi rapport dwar l-immaniġġjar baġitarju u finanzjarju għal dik is-sena finanzjarja u jista' jitlob kwalunkwe informazzjoni meħtieġa għall-proċedura ta' kwittanza u jagħti kwittanza lid-Direttur Eżekuttiv fir-rigward tal-implimentazzjoni tal-baġit; · jiġi kkonsultat dwar il-programm ta' ħidma multiannwali tal-Europol; · jirċievi għall-informazzjoni tiegħu l-programm ta’ ħidma annwali tal-Europol; · jista’ jistieden lill-kandidat għal Direttur Eżekuttiv tal-Europol jew Deputat Direttur Eżekuttiv magħżul mill-Bord tal-Maniġment għal seduta quddiem il-kumitat parlamentari kompetenti; · jista' jistieden lid-Direttur Eżekuttiv biex iwieġeb għall-mistoqsijiet tiegħu dwar il-prestazzjoni tiegħu jew tagħha. Sabiex il-Parlament Ewropew ikun jista' jeżerċita l-iskrutinju iżda fl-istess ħin jiżgura l-kunfidenzjalità tal-informazzjoni operazzjonali, l-Europol u l-Parlament Ewropew jeħtiġilhom jikkonkludu arranġament ta’ ħidma dwar l-aċċess għall-Informazzjoni Klassifikata tal-Unjoni Ewropea u l-informazzjoni sensittiva mhux klassifikata proċessata mill-Europol jew permezz tiegħu. 2. L-Europol bħala ċentru għall-iskambju tal-informazzjoni bejn l-awtoritajiet tal-infurzar tal-liġi fl-Istati Membri Sabiex titjieb l-istampa tal-intelligence tal-Europol, ħalli jkun jista' jaqdi aħjar lill-Istati Membri u jinforma aħjar l-istipular tal-politika tal-UE, il-proposta tipprova ttejjeb l-għoti ta' informazzjoni mill-Istati Membri lill-Europol. Dan isir billi jissaħħaħ l-obbligu tal-Istati Membri li jipprovdu lill-Europol b’dejta rilevanti. Qed jiġi offrut inċentiv billi tiġi estiża l-possibbiltà għas-servizzi tal-infurzar tal-liġi li jirċievu appoġġ finanzjarju għal investigazzjonijiet transfruntiera f'oqsma oħra minbarra l-qasam tal-iffalsifikar tal-euro. Qed jiddaħħal mekkaniżmu ta' rappurtar għall-monitoraġġ tal-kontribuzzjoni tad-dejta mill-Istati Membri lill-Europol. Sabiex l-Europol ikun jista' jistabbilixxi rabtiet aħjar bejn id-dejta li diġà tinsab fil-pussess tiegħu u sussegwentement janalizzaha, l-istruttura tal-proċessar tal-aġenzija qed tiġi ddisinjata mill-ġdid. Ma għadhiex tippredefinixxi bażijiet jew sistemi tad-dejta iżda minflok tadotta approċċ ta' "privatezza integrata fid-disinn" u trasparenza sħiħa lejn l-Uffiċjal tal-Protezzjoni tad-Dejta fl-Europol u s-Superviżur Ewropew tal-Protezzjoni tad-Dejta, is-SEPD. Standards għoljin tal-protezzjoni tad-dejta u tas-sigurtà tad-dejta jinkisbu permezz ta' salvagwardji proċedurali li japplikaw għal kwalunkwe tip speċifiku ta’ informazzjoni. Ir-regolament jistipula fid-dettall l-għanijiet tal-attivitajiet tal-ipproċessar tad-dejta (kontroverifiki, analiżi strateġika jew ta' natura ġenerali oħra, analiżi operazzjonali f’każijiet speċifiċi), is-sorsi tal-informazzjoni u min jista’ jaċċessa d-dejta. Jelenka wkoll kategoriji ta’ dejta personali u suġġetti tad-dejta li tista’ tinġabar d-dejta tagħhom għal kull attività speċifika ta’ pproċessar ta' informazzjoni. Dan jippermetti lill-Europol jadatta l-istruttura tal-IT tiegħu għall-isfidi futuri u għall-ħtiġijiet tal-awtoritajiet tal-infurzar tal-liġi fl-UE. Ladarba fis-seħħ, dan jippermetti lill-Europol jorbot u jagħmel analiżi ta' biċċiet rilevanti ta' dejta, inaqqas id-dewmien fl-identifikazzjoni tax-xejriet u r-ritmi u jnaqqas il-ħażna multipla tad-dejta. Fl-istess ħin ikunu żgurati standards għoljin tal-protezzjoni tad-dejta. Il-konformità ma' dawn l-istandards tkun taħt is-superviżjoni tas-Superviżur Ewropew tal-Protezzjoni tad-Dejta. B’dan il-mod l-analisti tal-Europol jiksbu stampa usa’ tal-kriminalità serja u t-terroriżmu fl-UE. Huma jkunu kapaċi jidentifikaw malajr xejriet u ritmi fl-oqsma kriminali kollha u jħejju rapporti tal-intelligence aktar komprensivi u rilevanti biex jappoġġaw lill-awtoritajiet tal-infurzar tal-liġi tal-Istati Membri. 3. Responsabbiltajiet ġodda: taħriġ u żvilupp ta' ċentri tal-UE għall-ġlieda kontra reati speċifiċi Sabiex jiġu żgurati sinerġiji fl-appoġġ tal-UE għall-pulizija, u biex tkun tista' titwettaq l-implimentazzjoni sħiħa tal-Iskema ta' Taħriġ tal-UE dwar l-Infurzar tal-Liġi, li qed tiġi proposta parallellament ma' dan ir-regolament[21], l-Europol se jieħu f’idejh u se jibni fuq il-kompiti li preċedentement kienu tas-CEPOL. Rabtiet eqreb bejn it-taħriġ u l-ħidma operazzjonali se jwasslu għal taħriġ aktar immirat u rilevanti għall-uffiċjali tal-infurzar tal-liġi. L-Europol, permezz ta' dipartiment ġdid magħruf bħala l-Akkademja tal-Europol, se jassumi r-responsabbiltà fuq livell strateġiku għall-appoġġ, l-iżvilupp, it-twettiq u l-koordinazzjoni tat-taħriġ għall-uffiċjali tal-infurzar tal-liġi, u mhux biss (kif inhu l-każ skont id-Deċiżjoni tas-CEPOL attwali) għal uffiċjali għolja tal-pulizija. Dawn l-attivitajiet se jindirizzaw ħtiġijiet għas-sensibilizzazzjoni u l-għarfien ta' strumenti internazzjonali u tal-Unjoni, l-inkoraġġiment tal-kooperazzjoni transfruntiera, oqsma tematiċi speċifiċi tal-pulizija jew kriminali u t-tħejjija għall-parteċipazzjoni f'missjonijiet ċivili tal-pulizija tal-UE f'pajjiżi terzi. Se jkollu r-responsabbiltà jiżviluppa u jevalwa għodod edukattivi, marbuta mal-ħtiġijiet identifikati f'valutazzjonijiet regolari tal-ħtiġijiet tat-taħriġ. Se jikkontribwixxi għal riċerka u jimmira li jistabbilixxi sħubijiet ma’ korpi tal-UE u istituzzjonijiet akkademiċi privati kif xieraq. Il-kompożizzjoni, il-funzjonijiet u l-proċeduri tal-Bord tal-Maniġment jirriflettu r-responsabbiltajiet ġodda tal-Europol għat-taħriġ fl-infurzar tal-liġi, kif ukoll l-aħjar prassi stipulati fl-Approċċ Komuni għall-aġenziji deċentralizzati tal-UE. Kumitat xjentifiku għat-Taħriġ se jagħti konsulenza lill-Bord tal-Maniġment sabiex jiżgura u jiggwida l-kwalità xjentifika tal-attivitajiet tat-taħriġ tal-Europol. Sabiex ikabbar il-kapaċità tal-UE biex tiffaċċja fenomeni ta’ kriminalità speċifika li, b'mod partikolari jitolbu sforz komuni, l-Europol jingħata possibbiltà jiżviluppa ċentri għall-ġlieda kontra forom speċifiċi ta’ kriminalità, pereżempju ċ-Ċentru Ewropew taċ-Ċiberkriminalità. Dawn iċ-ċentri tal-UE, li jintegraw diversi approċċi fil-ġlieda kontra l-forma speċifika ta’ kriminalità se jżidu l-valur tal-azzjonijiet tal-Istati Membri. Dawn jistgħu, pereżempju, ikunu punti fokali ta' informazzjoni, jippuljaw l-għarfien espert biex jappoġġjaw lill-Istati Membri fil-bini tal-kapaċità, l-appoġġ għall-investigazzjonijiet tal-Istati Membri jew isiru l-leħen kollettiv tal-investigaturi Ewropej fl-infurzar tal-liġi f'qasam speċifiku. 4. Reġim robust għall-protezzjoni tad-dejta Il-proposta ssaħħaħ ir-reġim tal-protezzjoni tad-dejta applikabbli għall-attivitajiet tal-Europol. B'mod partikolari, qed jittieħdu l-miżuri li ġejjin: · Ir-reġim tal-protezzjoni tad-dejta awtonomu eżistenti tal-Europol qed jissaħħaħ aktar billi jiġi bbażat fil-biċċa l-kbira tiegħu fuq il-prinċipji sottostanti r-Regolament (KE) Nru 45/2001 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta.[22] Peress li d-Dikjarazzjoni 21 mehmuża mat-Trattat tirrikonoxxi l-ispeċifiċità tal-ipproċessar tad-dejta personali fil-kuntest tal-infurzar tal-liġi, ir-regoli tal-protezzjoni tad-dejta tal-Europol ġew allinjati ma’ strumenti oħra tal-protezzjoni tad-dejta applikabbli fil-qasam tal-kooperazzjoni tal-pulizija u ġudizzjarja. Dawn huma b’mod partikolari l-Konvenzjoni Nru 108[23] u r-Rakkomandazzjoni Nru R (87) tal-Kunsill tal-Ewropa[24] u d-Deċiżjoni Qafas tal-Kunsill 2008/977 dwar il-protezzjoni ta’ dejta personali pproċessata fil-qafas tal-kooperazzjoni tal-pulizija u dik ġudizzjarja f’materji kriminali.[25] Dan se jiżgura livell għoli ta’ protezzjoni tal-individwi fir-rigward tal-ipproċessar ta’ dejta personali, filwaqt li titqies l-ispeċifiċità tal-infurzar tal-liġi. · L-aċċess mill-Istati Membri għall-dejta personali miżmuma mill-Europol u relata mal-analiżi operazzjonali qed isir indirett abbażi ta' sistema hit/no hit. taqbil awtomatizzat jipproduċi "hit" anonima jekk id-dejta miżmuma mill-Istat Membru rikjedenti tikkonkordja ma' dejta miżmuma mill-Europol. Id-dejta jew il-każ personali relatati jiġu pprovduti biss bi tweġiba għal talba ta’ segwitu separata. · Il-proċessar ta' dejta personali dwar vittmi, xhieda, persuni li mhumiex persuni suspettati, u minorenni huwa pprojbit sakemm ma jkunx strettament meħtieġ. Din il-limitazzjoni tapplika wkoll għal dejta li tiżvela l-oriġini razjali jew etnika, opinjonijiet politiċi, reliġjonijiet jew twemmin, sħubija fi trejdjunjins u ta’ dejta dwar is-saħħa jew il-ħajja sesswali (dejta personali sensittiva). Barra minn hekk, dejta personali sensittiva tista’ tiġi pproċessata biss meta din tkun tissupplimenta dejta personali oħra diġà proċessata mill-Europol. Kull sitt xhur l-Europol huwa obbligat jipprovdi stampa tad-dejta personali sensittiva kollha lill-SEPD. Fl-aħħar nett, l-ebda deċiżjoni li tipproduċi effetti ġuridiċi fir-rigward ta' suġġett tad-dejta ma tista’ tittieħed unikament fuq il-bażi tal-proċessar awtomatizzat ta’ dejta personali sensittiva, sakemm dan ma jkunx awtorizzat mill-UE jew mil-liġi nazzjonali jew mis-SEPD. · Biex tiżdied it-trasparenza qed jissaħħu d-drittijiet tal-individwi għall-aċċess għal dejta personali miżmuma mill-Europol. L-informazzjoni li l-Europol irid jipprovdi lil individwu li jitlob aċċess għad-dejta tiegħu hija elenkata fir-Regolament. · Il-proposta tistabbilixxi regoli ċari dwar id-diviżjoni tar-responsabbiltà fi kwistjonijiet ta’ protezzjoni tad-dejta, b’mod partikolari tagħmel lill-Europol responsabbli għall-analizi tal-ħtieġa kontinwa li d-dejta personali tinħażen f'intervalli regolari. · L-obbligu ta' reġistrazzjoni tal-aċċess u dokumentazzjoni huwa estiż minn aċċess għal firxa usa' ta' attivitajiet ta' proċessar ta' dejta: ġbir, alterazzjonijiet, aċċess, divulgazzjoni, tgħaqqid u tħassir. Sabiex jiġi żgurat kontroll aħjar tal-użu tad-dejta u ċ-ċarezza dwar min kien qed jipproċessaha, ir-regolament jipprojbixxi l-modifika tar-reġistrazzjonjiet tal-aċċess. · Kwalunkwe individwu jista' jirrikorri għand l-Europol għal kumpens għal proċessar illegali ta' dejta jew azzjoni inkompatibbli mad-dispożizzjonijiet ta' dan ir-Regolament. F'dan il-każ l-Europol u l-Istat Membru li fih ikun sar dannu jkunu responsabbli in solidum (l-Europol abbażi tal-Artikolu 340 tat-Trattat u l-Istat Membru abbażi tal-liġi nazzjonali tiegħu). · Ir-rwol tal-awtorità esterna superviżorja tal-protezzjoni tad-dejta tal-Europol huwa msaħħaħ. Il-Kontrollur Ewropew għall-Protezzjoni tad-Data se jkun kompetenti għas-superviżjoni tal-proċessar tad-dejta personali mill-Europol. Dan jiżgura konformità sħiħa mal-kriterji ta’ indipendenza stabbiliti fil-każistika tal-Qorti tal-Ġustizzja u, minħabba s-setgħat ta' infurzar tas-SEPD, jiżgura wkoll l-effettività tas-superviżjoni tal-protezzjoni tad-dejta. · L-awtoritajiet nazzjonali tal-protezzjoni tad-dejta jibqgħu madankollu kompetenti għas-superviżjoni tal-input, il-ġbid u kwalunkwe komunikazzjoni lill-Europol ta’ dejta personali mill-Istat Membru konċernat. Huma jibqgħu wkoll responsabbli biex jeżaminaw jekk tali input, ġbid jew komunikazzjoni jiksrux id-drittijiet tas-suġġett tad-dejta. · Ir-Regolament jintroduċi elementi ta’ "superviżjoni konġunta" tad-dejta trasferita lill-Europol u proċessata minnu. Fi kwistjonijiet speċifiċi li jkunu jeħtieġu l-involviment nazzjonali u sabiex tiġi żgurata applikazzjoni koerenti ta’ dan ir-regolament fl-Unjoni Ewropea kollha, il-Kontrollur Ewropew għall-Protezzjoni tad-Data u l-awtoritajiet superviżorji nazzjonali, filwaqt li jaġixxu fi ħdan il-kompetenzi tagħhom, għandhom jikkooperaw ma' xulxin. 5. Governanza mtejba Il-proposta ttejjeb il-governanza tal-Europol, billi timmira lejn kisbiet fl-effiċjenza, ir-razzjonalizzazzjoni tal-proċeduri, speċjalment fir-rigward tal-Bord tal-Maniġment u d-Direttur Eżekuttiv u tallinja l-Europol mal-prinċipji stabbiliti fl-Approċċ Komuni għall-aġenziji deċentralizzati tal-UE. Il-Kummissjoni u l-Istati Membri huma rappreżentati fuq il-Bord tal-Maniġment tal-Europol sabiex jikkontrollaw il-ħidma tiegħu b'mod effikaċi. Sabiex jirriflettu l-mandat doppju tal-Aġenzija ġdida – l-appoġġ operazzjonali u t-taħriġ dwar l-infurzar tal-liġi – il-membri sħaħ tal-Bord tal-Maniġment jinħatru abbażi tal-għarfien tagħhom tal-kooperazzjoni fl-infurzar tal-liġi, filwaqt li l-membri supplenti jinħatru abbażi tal-għarfien tagħhom tat-taħriġ tal-uffiċjali tal-infurzar tal-liġi. Il-membri supplenti se jaġixxu bħala membri sħaħ kull meta jiġi diskuss jew deċiż xi taħriġ. Il-Bord tal-Maniġment se jingħata pariri minn kumitat xjentifiku dwar kwistjonijiet ta' taħriġ tekniku (Kumitat Xjentifiku għat-Taħriġ). Il-Bord tal-Maniġment qed jingħata s-setgħat meħtieġa, sabiex b'mod partikolari jistabbilixxi l-baġit, jivverifika l-eżekuzzjoni tiegħu, jadotta r-regoli finanzjarji xierqa u d-dokumenti tal-ippjanar, jistabbilixxi proċeduri trasparenti ta' ħidma għat-teħid tad-deċiżjonijiet mid-Direttur Eżekuttiv tal-Europol, jadotta r-rapport ta' attività annwali, u jaħtar Direttur Eżekuttiv. Biex jiġi rrazzjonalizzat il-proċess tat-teħid tad-deċiżjonijiet, il-Bord tal-Maniġment jista’ wkoll jiddeċiedi li jistabbilixxi Bord Eżekuttiv. Bord Eżekuttiv żgħir bħal dan, bil-preżenza ta’ rappreżentant tal-Kummissjoni, jista' jkun involut aktar mill-qrib fil-monitoraġġ tal-attivitajiet tal-Europol bil-għan li tissaħħaħ is-superviżjoni tal-immaniġġjar amministrattiv u baġitarju, b’mod partikolari dwar kwistjonijiet ta’ awditjar. Sabiex jiġi żgurat il-funzjonament effiċjenti ta' kuljum tal-Europol, id-Direttur Eżekuttiv huwa r-rappreżentant ġuridiku u l-maniġer tiegħu. Id-Direttur Eżekuttiv huwa kompletament indipendenti fit-twettiq tal-kompiti tiegħu u jiżgura li l-Europol qiegħed iwettaq l-kompiti previsti f’dan ir-Regolament. B’mod partikolari, id-Direttur Eżekuttiv huwa responsabbli mill-preparazzjoni tal-baġit u d-dokumenti tal-ippjanar sottomessi għad-deċiżjoni tal-Bord tal-Maniġment, l-implimentazzjoni tal-programmi ta’ ħidma annwali u multiannwali tal-Europol u dokumenti oħra ta' ppjanar. 4. IMPLIKAZZJONI BAĠITARJA Fużjoni sħiħa tas-CEPOL u l-Europol se twassal għal sinerġiji u żieda fl-effiċjenza. L-iffrankar li ser isir huwa vvalutat fil-livell ta’ EUR 17.2 miljun fuq il-perjodu 2015-2020 u ekwivalenti għal 14-il ћaddiem "full-time" (FTE). Għalkemm din il-proposta ser tieħu vantaġġ minn dan l-iffrankar u tibni fuq riżorsi eżistenti, ser ikunu meħtieġa riżorsi addizjonali biex l-Europol jimplimenta l-kompiti l-ġodda relatati mat-taħriġ tal-uffiċjali tal-infurzar tal-liġi, u għall-ipproċessar u l-analizzi taż-żieda mistennija fil-flussi tal-informazzjoni, inkluż miċ-Ċentru Ewropew taċ-Ċiberkriminalità. L-operat u l-iżvilupp ulterjuri taċ-Ċentru Ewropew taċ-Ċiberkriminalità sa issa għandu l-aktar impatt sinifikanti fuq ir-riżorsi. B’mod parallel ma’ dawn il-ħtiġijiet għal riżorsi ġodda, is-CEPOL u l-Europol qegħdin jipparteċipaw ukoll fit-tnaqqis attwali ta' 5% fl-għadd tal-persunal fl-aġenziji kollha tal-UE, kif ukoll qed jikkontribwixxu karigi ta' persunal f'pula għal riallokazzjoni f'aġenziji tal-UE biex ikunu ta' għajnuna f'kompti ġodda u fil-fażi tal-bidu ta' aġenziji. Se jkun meħtieġ ammont addizzjonali ekwivalenti għal 12-il ћaddiem "full-time" biex jiġu implimentati l-kompiti ġodda relatati mat-taħriġ tal-uffiċjali tal-infurzar tal-liġi, jiġifieri l-attivitajiet meħtieġa għall-implimentazzjoni tal-Iskema tat-Taħriġ Ewropew dwar l-Infuzar tal-Liġi proposta b’mod parallel ma’ dan ir-Regolament. Ir-riżorsi umani għall-attivitajiet il-ġodda ta’ taħriġ se jinkisbu b'riżultat tal-fużjoni tas-CEPOL u l-Europol, li se tirriżulta fi frankar li jammonta għal 14-il kariga, li jirrappreżentaw EUR 10.1 miljun matul il-perjodu 2015 -2020. Meta telimina 14-il kariga, is-CEPOL għandha tikkonforma mar-rekwiżit li taqta’ l-persunal b’5% u li tikkontribwixxi fil-pula tar-riallokazzjoni. Barra minn hekk, huwa stmat li se jiġu ffrankati EUR 7.1 miljuni b'riżultat ta' spejjeż aktar baxxi għall-bini, għat-tagħmir u l-infiq tal-bord tal-maniġment matul l-istess perjodu. Ir-rilokazzjoni ta' madwar 40 membru tal-persunal mis-sit attwali tas-CEPOL fi Bramshill, ir-Renju Unit, għas-sit tal-Europol fl-Aja, il-Pajjiżi l-Baxxi, huwa mistenni li jirriżulta fi spejjeż limitati ta' darba, stmati għal EUR 30 000. Madankollu, ir-Renju Unit ħabbar l-intenzjoni tiegħu li jagħlaq is-sit ta' Bramshill u għalhekk is-CEPOL xorta ser ikollu jiġu rilokat. Ser ikunu meħtieġa sigħat addizzjonali ekwivalenti għal tliet (3) ħaddiema "full-time"għaż-żieda fir-rekwiżiti tal-ipproċessar tal-informazzjoni li se tirriżulta miż-żieda mistennija fil-kwantità tal-informazzjoni pprovduta lill-Europol bħala riżultat ta’ din il-proposta (li tgħaqqad flimkien obbligu aktar qawwi fuq l-Istati Membri biex jipprovdu dejta rilevanti lill-Europol, appoġġ finanzjarju għal investigazzjonijiet individwali u rapporti ta’ monitoraġġ). Dawn se jiġu reklutati b’mod gradwali bejn l-2015 u l-2017 u jirriżultaw fi spejjeż għall-persunal stmati għal EUR 1.8 miljun matul il-perjodu bejn l-2015-2020. Madankollu, madwar żewġ terzi ta’ dawn l-ispejjeż se jiġu paċuti bi frankar li se jirriżulta mill-fużjoni tas-CEPOL: Sigħat ekwivalenti għal żewġ (2) ħaddiema "full time" ser jimtlew miż-żewġ (2) postijiet mill-14-il post iffrankati b'riżultat tal-fużjoni tas-CEPOL. Għaċ-Ċentru Ewropew taċ-Ċiberkriminalità, se jiġu rreklutati l-ekwivalenti ta' 41 ħaddiem "full-time" matul il-perjodu bejn l-2015 u l-2020. Il-kompiti li għalihom huwa meħtieġ dan il-persunal huma identifikati f’Dokument ta’ Ħidma tal-Persunal tal-Kummissjoni mehmuż. L-ispejjeż mhux għall-persunal fiċ-Ċentru Ewropew taċ-Ċiberkriminalità ġew stmati għal EUR 16.6 miljuni matul l-istess perjodu. Fl-2013, l-ekwivalenti ta' 44 ħaddiem "full-time" kienu diġà ġew assenjati liċ-Ċentru Ewropew taċ-Ċiberkriminalità permezz ta’ riallokazzjoni interna fi ħdan l-Europol u fl-Abbozz tal-Baġit tal-2014, l-Europol talab l-ekwivalenti ta' 17-il ħaddiem "full time". F'konformità mat-talba li l-persunal jitnaqqas b’5% u biex jikkontribwixxi fil-pula tar-riallokazzjoni, bejn l-2015 u 2018 għandhom jispiċċaw l-ekwivalenti ta' 34 ħaddiem "full-time" mill-Europol, apparti l-ekwivalenti ta' 12-il ħaddiem "full time" li se jitwaqqfu sa mill-2014. Fl-aħħar nett, din il-proposta se tkun teħtieġ riżorsi addizzjonali għall-Kontrollur Ewropew għall-Protezzjoni tad-Data, stmati għall-ekwivalenza ta' ħaddiem wieħed (1) "full-time". Il-bidla fl-arranġamenti tas-superviżjoni tal-protezzjoni tad-dejta se toħloq iffrankar ta’ EUR 3 miljuni għall-Europol bejn l-2015 u l-2020, li mhux se jibqa' meħtieġ jipprovdi appoġġ lill-Korp Konġunt ta’ Superviżjoni attwali, u spejjeż addizzjonali ta’ EUR 1.5 miljuni għall-KEPD matul l-istess perjodu. B’kollox, għalhekk, l-impatt baġitarju tal-proposta leġiżlattiva jammonta għal EUR 623 miljun għall-aġenzija li tirriżulta mill-fużjoni matul il-perjodu 2015-2020, kif ukoll EUR 1.5 miljuni meħtieġa għall-KEPD.[26] 2013/0091 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi u t-Taħriġ (Europol) u li tħassar id-Deċiżjonijiet 2009/371/ĠAI u 2005/681/ĠAI IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 88 u l-Artikolu 87(2)(b) tiegħu, Wara li kkunsidraw il-proposta mill-Kummissjoni Ewropea, Wara li bagħtu l-abbozz tal-att leġiżlattiv lill-Parlamenti nazzjonali, Wara li kkonsultaw mal-Kontrollur Ewropew għall-Protezzjoni tad-Data, Filwaqt li jaġixxu skont il-proċedura leġiżlattiva ordinarja, Billi: (1) L-Europol ġie stabbilit bid-Deċiżjoni 2009/371/ĠAI[27] bħala entità tal-Unjoni ffinanzjata mill-baġit ġenerali tal-Unjoni biex jappoġġja u jsaħħaħ l-azzjoni tal-awtoritajiet kompetenti tal-Istati Membri u l-kooperazzjoni reċiproka tagħhom fil-prevenzjoni u l-ġlieda kontra l-kriminalità organizzata, it-terroriżmu u forom oħra ta’ kriminalità serja li tolqot żewġ Stati Membri jew aktar. Id-Deċiżjoni 2009/371/ĠAI ssostitwiet il-Konvenzjoni bbażata fuq l-Artikolu K.3 tat-Trattat dwar l-Unjoni Ewropea, dwar l-istabbiliment ta’ Uffiċċju Ewropew tal-Pulizija (Konvenzjoni tal-Europol).[28] (2) L-Artikolu 88 tat-Trattat jipprevedi li l-Europol ikun irregolat b'regolament li għandu jiġi adottat skont il-proċedura leġiżlattiva ordinarja. Dan jirrikjedi wkoll l-istabbiliment ta' proċeduri għall-iskrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali. Għaldaqstant, huwa neċessarju li d-Deċiżjoni 2009/371/ĠAI tinbidel b'regolament li jistipula r-regoli dwar l-iskrutinju parlamentari. (3) Il-Kulleġġ tal-Pulizija Ewropew ('CEPOL') ġie stabbilit skont id-Deċiżjoni 2005/681/ĠAI[29] sabiex jiffaċilita l-kooperazzjoni bejn il-forzi tal-pulizija nazzjonali billi jorganizza u jikkoordina attivitajiet ta' taħriġ b'dimensjoni ta' ħidma tal-pulizija Ewropea. (4) Il-"Programm ta’ Stokkolma - Ewropa miftuħa u sikura għas-servizz u l-protezzjoni taċ-ċittadini"[30] jitlob li l-Europol jevolvi u jsir ċentru "għall-iskambju tal-informazzjoni bejn l-awtoritajiet tal-infurzar tal-liġi tal-Istati Membri, fornitur ta' servizzi u pjattaforma għas-servizzi tal-infurzar tal-liġi". Abbażi ta' valutazzjoni tal-funzjonament tal-Europol, huwa meħtieġ tisħiħ ulterjuri tal-effikaċja operazzjonali tiegħu sabiex jintlaħaq dan l-għan. Il-Programm ta’ Stokkolma jistipula wkoll il-mira li tinħoloq kultura Ewropea ġenwina tal-infurzar tal-liġi billi jiġu stabbiliti skemi ta’ taħriġ u programmi ta’ skambju Ewropej għall-professjonisti tal-infurzar tal-liġi rilevanti kollha fil-livell nazzjonali u tal-Unjoni. (5) Netwerks kriminali u terroristiċi fuq skala kbira huma ta' theddida sinifikanti għas-sigurtà interna tal-Unjoni u għas-sigurtà u l-għajxien taċ-ċittadini tagħha. Il-valutazzjonijiet disponibbli tat-theddidiet juru li l-gruppi kriminali qed isiru dejjem aktar polikriminali u transfruntieri fl-attivitajiet tagħhom. L-awtoritajiet nazzjonali tal-infurzar tal-liġi għalhekk għandhom bżonn jikkooperaw dejjem iżjed mill-qrib mal-kontropartijiet tagħhom fi Stati Membri oħra. F’dan il-kuntest, huwa meħtieġ li l-Europol jiġi mgħammar biex jappoġġja aktar lill-Istati Membri fil-prevenzjoni, l-analiżi u l-investigazzjonijiet tal-kriminalità madwar l-Unjoni kollha. Dan ġie kkonfermat ukoll mill-evalwazzjonijiet tad-Deċiżjonijiet 2009/371/ĠAI u 2005/681/ĠAI. (6) Fid-dawl tar-rabtiet bejn il-kompiti tal-Europol u s-CEPOL, l-integrazzjoni u r-razzjonalizzazzjoni tal-funzjonijiet taż-żewġ aġenziji jsaħħu l-effettività tal-attività operazzjonali, ir-rilevanza tat-taħriġ u l-effiċjenza tal-kooperazzjoni tal-pulizija fl-Unjoni. (7) Id-Deċiżjonijiet 2009/371/ĠAI u 2005/681/ĠAI għandhom għalhekk jitħassru u jiġu ssostitwiti b’dan ir-Regolament, li jislet fuq it-tagħlimiet miksuba mill-implimentazzjoni taż-żewġ Deċiżjonijiet. L-Europol kif stabbilit b’dan ir-regolament għandu jissostitwixxi u jassumi l-funzjonijiet tal-Europol u s-CEPOL kif stabbiliti miż-żewġ Deċiżjonijiet imħassra. (8) Peress li l-kriminalità ħafna drabi sseħħ bejn il-fruntieri interni, l-Europol għandu jgħin u jsaħħaħ l-azzjonijiet tal-Istati Membri u l-kooperazzjoni tagħhom fil-prevenzjoni u l-ġlieda kontra l-kriminalità serja li tolqot żewġ Stati Membri jew aktar. Peress li t-terroriżmu huwa wieħed mit-theddidiet l-aktar importanti għas-sigurtà tal-Unjoni, l-Europol għandu jgħin lill-Istati Membri jaffrontaw l-isfidi komuni f’dan ir-rigward. Bħala l-aġenzija tal-UE għall-infurzar tal-liġi, l-Europol għandu jappoġġja u saħħaħ ukoll l-azzjonijiet u l-kooperazzjoni fl-indirizzar tal-forom ta’ kriminalità li jaffettwaw l-interessi tal-UE. Għandu wkoll joffri appoġġ fil-prevenzjoni u l-ġlieda kontra reati kriminali relatati li jitwettqu sabiex jinkisbu l-mezzi, jiġu ffaċilitati, jitwettqu jew tiġi żgurata l-impunità ta’ atti li fir-rigward tagħhom huwa kompetenti l-Europol. (9) L-Europol għandu jiżgura taħriġ ta' kwalità aħjar, koerenti u konsistenti għal uffiċjali tal-infurzar tal-liġi fil-gradi kollha fi ħdan qafas ċar skont bżonnijiet identifikati ta’ taħriġ. (10) L-Europol għandu jkun jista' jitlob lill-Istati Membri jiftħu, iwettqu jew jikkoordinaw investigazzjonijiet kriminali f’każijiet speċifiċi meta l-kooperazzjoni transfruntiera tkun ta’ valur miżjud. L-Europol għandu jinforma lill-Eurojust b'dawn it-talbiet. (11) Biex tiżdied l-effettività tal-Europol bħala ċentru għall-iskambju tal-informazzjoni fl-Unjoni, għandhom jiġu stipulati obbligi ċari għall-Istati Membri biex jipprovdu lill-Europol bid-dejta neċessarja biex ikun jista’ jissodisfa l-għanijiet tiegħu. Meta jimplimentaw dawn l-obbligi, l-Istati Membri għandhom jagħtu attenzjoni partikolari li jipprovdu dejta rilevanti għall-ġlieda kontra kriminalità meqjusa bħala strateġika u ta' prijorità operazzjonali fl-istrumenti ta' politika rileventi tal-Unjoni. L-Istati Membri għandhom ukoll jipprovdu lill-Europol b’kopja tal-iskambji bilaterali u multilaterali ta’ informazzjoni ma’ Stati Membri oħra dwar kriminalità li taqa' taħt l-għanijiet tal-Europol. Fl-istess ħin, l-Europol għandu jżid il-livell tal-appoġġ tiegħu lill-Istati Membri, sabiex jitjiebu l-kooperazzjoni reċiproka u l-kondiviżjoni tal-informazzjoni. L-Europol għandu jissottometti rapport annwali lill-istituzzjonijiet kollha tal-Unjoni u lill-Parlamenti nazzjonali dwar sa liema punt l-Istati Membri individwali jipprovdulu informazzjoni. (12) Sabiex tkun żgurata kooperazzjoni effikaċi bejn l-Europol u l-Istati Membri, għandha titwaqqaf unità nazzjonali f'kull Stat Membru. Għandha tkun il-kollegament prinċipal bejn l-awtoritajiet nazzjonali tal-infurzar tal-liġi u l-istituti tat-taħriġ u l-Europol. Sabiex ikun żgurat skambju ta' informazzjoni effettiv u kontinwu bejn l-Europol u l-unitajiet nazzjonali u tkun iffaċilitata l-kooperazzjoni bejniethom, kull unità nazzjonali għandha tissekonda mill-inqas uffiċjal ta’ kollegament wieħed għall-Europol. (13) Filwaqt li titqies l-istruttura deċentralizzata ta’ xi Stati Membri u l-ħtieġa li f’ċerti każijiet jiġu żgurati skambji rapidi ta’ informazzjoni, l-Europol għandu jitħalla jikkoopera direttament mal-awtoritajiet tal-infurzar tal-liġi fl-Istati Membri f'investigazzjonijiet individwali, filwaqt li jżomm lill-unitajiet nazzjonali tal-Europol infurmati. (14) Biex jiġi żgurat li t-taħriġ tal-infurzar tal-liġi fil-livell tal-Unjoni jkun ta’ kwalità għolja, koerenti u konsistenti, l-Europol għandu jaġixxi f’konformità mal-politika għat-taħriġ dwar l-infurzar tal-liġi tal-Unjoni. It-taħriġ fil-livell tal-Unjoni għandu jkun disponibbli għal uffiċjali tal-infurzar tal-liġi ta’ kull grad. L-Europol għandu jiżgura li t-taħriġ jiġi evalwat u li l-konklużjonijiet mill-valutazzjonijiet tal-ħtiġijiet tat-taħriġ ikunu parti mill-ippjanar ħalli titnaqqas d-duplikazzjoni. L-Europol għandu jippromwovi r-rikonoxximent fl-Istati Membri tat-taħriġ ipprovdut fil-livell tal-Unjoni. (15) Hemm ukoll bżonn li tittejjeb il-governanza tal-Europol, billi wieħed ifittex li jikseb żieda fl-effiċjenza u jiġu rrazzjonalizzati l-proċeduri. (16) Il-Kummissjoni u l-Istati Membri għandhom ikunu rrappreżentati fuq il-Bord tal-Maniġment tal-Europol sabiex jagħmlu superviżjoni ta' ħidmietu b'mod effikaċi. Sabiex jirriflettu l-mandat doppju tal-aġenzija ġdida, l-appoġġ operazzjonali u t-taħriġ dwar l-infurzar tal-liġi, il-membri sħaħ tal-Bord tal-Maniġment għandhom jinħatru abbażi tal-għarfien tagħhom tal-kooperazzjoni fl-infurzar tal-liġi, filwaqt li l-membri supplenti għandhom jinħatru abbażi tal-għarfien tagħhom tat-taħriġ tal-uffiċjali tal-infurzar tal-liġi. Il-membri supplenti għandhom jaġixxu bħala membri sħaħ fin-nuqqas tal-membru sħiħ u fi kwalunkwe każ meta jkun qed jiġi diskuss jew deċiżi taħriġ. Il-Bord tal-Maniġment għandu jingħata pariri dwar kwistjonijiet ta’ taħriġ tekniku minn kumitat xjentifiku. (17) Il-Bord tal-Maniġment għandu jingħata s-setgħat meħtieġa, sabiex b'mod partikolari jistabbilixxi l-baġit, jivverifika l-eżekuzzjoni tiegħu, jadotta r-regoli finanzjarji u d-dokumenti tal-ippjanar xierqa, jistabbilixxi proċeduri trasparenti ta' ħidma għat-teħid tad-deċiżjonijiet mid-Direttur Eżekuttiv tal-Europol u jadotta r-rapport tal-attività annwali. Għandu jeżerċita l-poteri ta' awtorità li taħtar fil-konfront tal-persunal tal-aġenzija, inkluż id-Direttur Eżekuttiv. Sabiex jiġi rrazzjonalizzat il-proċess tat-teħid tad-deċiżjonijiet, u biex tissaħħaħ is-superviżjoni amministrattiva u tal-immaniġġjar tal-baġit, il-Bord tal-Maniġment għandu jkun jista' jistabbilixxi Bord Eżekuttiv. (18) Sabiex ikun żgurat il-funzjonament effiċjenti ta' kuljum tal-Europol, id-Direttur Eżekuttiv għandu jkun ir-rappreżentant ġuridiku u l-maniġer tiegħu, jaġixxi b'indipendenza sħiħa fl-eżerċizzju tal-kompiti kollha u jiżgura li l-Europol iwettaq il-kompiti previsti f'dan ir-Regolament. B’mod partikolari, id-Direttur Eżekuttiv għandu jkun responsabbli mill-preparazzjoni tal-baġit u d-dokumenti tal-ippjanar sottomessi għad-deċiżjoni tal-Bord tal-Maniġment, l-implimentazzjoni tal-programmi ta’ ħidma annwali u multiannwali tal-Europol u dokumenti oħra ta' ppjanar. (19) Għall-finijiet tal-prevenzjoni u l-ġlieda kontra l-kriminalità li jaqgħu taħt l-għanijiet tiegħu, huwa meħtieġ li l-Europol ikollu l-informazzjoni l-iktar sħiħa u aġġornata possibbli. Għalhekk, l-Europol għandu jkun jista' jipproċessa dejta pprovduta mill-Istati Membri, pajjiżi terzi, organizzazzjonijiet internazzjonali, korpi tal-Unjoni kif ukoll dik li tiġi minn sorsi disponibbli għall-pubbliku biex jiżviluppa fehim tal-fenomeni u x-xejriet kriminali, jiġbor informazzjoni dwar in-netwerks kriminali u jiskopri rabtiet bejn reati differenti. (20) Sabiex tittejjeb l-effettività tal-Europol fil-forniment ta' analiżi preċiża dwar il-kriminalità lill-awtoritajiet tal-infurzar tal-liġi tal-Istati Membri, għandu juża teknoloġiji ġodda biex jipproċessa d-dejta. L-Europol għandu jkun jista' jiskopri malajr konnessjonijiet bejn investigazzjonijiet u modi operandi komuni bejn gruppi kriminali differenti, jikkontrolla kontrokonkordji ta' dejta u jkollu ħarsa ġenerali ċara tax-xejriet, filwaqt li jżomm livell għoli ta' protezzjoni tad-dejta personali għall-individwi. Għalhekk, il-bażijiet tad-dejta tal-Europol ma għandhomx ikunu predefiniti, ħalli l-Europol ikun jista' jagħżel l-aktar struttura tal-IT effiċjenti. Sabiex ikunu żgurati standards ta' livell għoli għall-protezzjoni tad-dejta, għandhom jiġu stipulati l-għan tal-operazzjonijiet tal-ipproċessar u d-drittijiet tal-aċċess kif ukoll salvagwardji speċifiċi addizzjonali. (21) Sabiex jiġu rrispettati s-sjieda tad-dejta u l-protezzjoni tal-informazzjoni, l-Istati Membri u l-awtoritajiet f’pajjiżi terzi u l-organizzazzjonijiet internazzjonali għandhom ikunu jistgħu jiddeterminaw l-iskop li għalih l-Europol jista' jipproċessa d-dejta li jipprovdu u jirrestrinġu d-drittijiet tal-aċċess. (22) Biex ikun żgurat li aċċess għad-dejta isir biss minn dawk li għalihom l-aċċess huwa meħtieġ biex iwettqu l-kompiti tagħhom, dan ir-Regolament għandu jistipula regoli dettaljati għal gradi differenti ta' drittijiet ta' aċċess għad-dejta pproċessata mill-Europol. Tali regoli għandhom ikunu mingħajr preġudizzju għal restrizzjonijiet fuq l-aċċess imposti mill-fornituri tad-dejta, peress li għandu jiġu rrispettat il-prinċipju tas-sjieda tad-dejta. Sabiex tiżdied l-effiċjenza tal-prevenzjoni u l-ġlieda kontra l-kriminalità li taqa' taħt l-għanijiet tal-Europol, l-Europol għandu jinnotifika lill-Istati Membri bl-informazzjoni li tikkonċernahom. (23) Biex titjieb il-kooperazzjoni operazzjonali bejn l-aġenziji, u b’mod partikolari biex jiġu stabbiliti rabtiet bejn id-dejta diġà fil-pussess tal-aġenziji differenti, l-Europol għandu jippermetti lill-Eurojust u lill-Uffiċċju Ewropew kontra l-Frodi (OLAF) aċċess għal, u li jkunu jistgħu jfittxu fid-dejta disponibbli għand l-Europol. (24) L-Europol għandu jżomm relazzjonijiet ta' kooperazzjoni ma’ korpi oħra tal-UE, awtoritajiet tal-infurzar tal-liġi u istituti tat-taħriġ fl-infurzar tal-liġi ta’ pajjiżi terzi, organizzazzjonijiet internazzjonali u partijiet privati, sal-punt meħtieġ għat-twettiq tal-kompiti tiegħu. (25) Sabiex jiżgura l-effikaċja operazzjonali, l-Europol għandu jkun jista' jiskambja l-informazzjoni kollha, bl-eċċezzjoni ta’ dejta personali, ma’ korpi oħra tal-Unjoni, awtoritajiet tal-infurzar tal-liġi u istituti tat-taħriġ fl-infurzar tal-liġi ta’ pajjiżi terzi u organizzazzjonijiet internazzjonali, sa punt meħtieġ għat-twettiq tal-kompiti tiegħu. Peress li kumpaniji, ditti, assoċjazzjonijiet kummerċjali, organizazzjonijiet mhux governattivi u partijiet privati oħra jkollhom għarfien espert u dejta b'rilevanza diretta mal-prevenzjoni u l-ġlieda kontra l-kriminalità serja u t-terroriżmu, l-Europol għandu jkun jista' jiskambja tali dejta ma’ partijiet privati. Biex ikun hemm prevenzjoni taċ-ċiberkriminalità u tiġi miġġielda, fir-rigward ta’ inċidenti fis-sigurtà tan-netwerks u l-informazzjoni, l-Europol għandu, skont id-Direttiva [isem tad-Direttiva adottata] tal-Parlament Ewropew u tal-Kunsill dwar miżuri biex jiġi żgurat livell komuni għoli ta' sigurtà tan-netwerks u l-informazzjoni madwar l-Unjoni[31], jikkoopera u jiskambja informazzjoni, bl-eċċezzjoni ta’ dejta personali, mal-awtoritajiet nazzjonali kompetenti għas-sigurtà tas-sistemi tan-networks u l-informazzjoni. (26) L-Europol għandu jkun jista' jiskambja dejta personali ma’ korpi oħra tal-Unjoni sal-punt meħtieġ għat-twettiq tal-kompiti tiegħu. (27) Ir-reati serji u t-terroriżmu ħafna drabi jkollhom rabtiet lil hinn mit-territorju tal-UE. L-Europol għandu għalhekk ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi u ma’ organizzazzjonijiet internazzjonali bħall-Interpol sal-punt meħtieġ għat-twettiq tal-kompiti tiegħu. (28) L-Europol għandu jkun jista' jittrasferixxi dejta personali lill-awtorità ta’ pajjiż terz jew organizzazzjoni internazzjonali fuq il-bażi ta’ deċiżjoni tal-Kummissjoni li ddikjarat li l-pajjiż jew l-organizzazzjoni internazzjonali inkwistjoni tiżgura livell adegwat ta’ protezzjoni tad-dejta, jew, fin-nuqqas ta’ deċiżjoni ta’ adegwatezza, ftehim internazzjonali konkluż mill-Unjoni skont l-Artikolu 218 tat-Trattat, jew ftehim ta’ kooperazzjoni konkluż bejn l-Europol u dan il-pajjiż terz qabel id-dħul fis-seħħ ta’ dan ir-Regolament. Fid-dawl tal-Artikolu 9 tal-Protokoll Nru 36 dwar id-dispożizzjonijiet transizzjonali mehmuż mat-Trattat, l-effetti ġuridiċi ta’ tali ftehimiet għandhom jiġu ppreżervati sakemm dawk il-ftehimiet jiġu rrevokati, annullati jew emendati fl-implementazzjoni tat-Trattat. (29) Meta trasferiment ta' dejta personali ma jistax jiġi bbażat fuq deċiżjoni ta’ adegwatezza meħuda mill-Kummissjoni, jew minn ftehim internazzjonali konkluż mill-Unjoni, jew minn ftehim ta’ kooperazzjoni eżistenti, il-Bord tal-Maniġment u l-Kontrollur Ewropew għall-Protezzjoni tad-Data għandhom jitħallew jawtorizzaw trasferiment jew sett ta’ trasferimenti, sakemm ikunu żgurati salvagwardji adegwati. Fejn ma tapplika l-ebda waħda minn dawn ta’ hawn fuq, id-Direttur Eżekuttiv għandu jitħalla jawtorizza t-trasferiment tad-data f’każijiet eċċezzjonali abbażi ta’ każ b’każ, jekk ikun meħtieġ li jiġu salvagwardjati l-interessi essenzjali ta’ Stat Membru, biex jiġi evitat periklu iminenti assoċjat ma’ reat jew terroriżmu, jekk b'xi mod ieħor it-trasferiment huwa meħtieġ jew legalment meħtieġ minħabba xi raġunijiet pubbliċi importanti, jekk is-suġġett tad-dejta jkun ta l-kunsens tiegħu, jew jekk ikunu fil-periklu interessi vitali tas-suġġett tad-dejta. (30) L-Europol għandu jkun jista' jipproċessa dejta personali li toriġina minn partijiet privati u minn persuni privati biss jekk tiġi ttrasferita lill-Europol minn unità nazzjonali tal-Europol ta’ Stat Membru skont il-liġi nazzjonali tiegħu jew, b’punt ta’ kuntatt f’pajjiż terz li teżisti kooperazzjoni miegħu permezz ta’ ftehim ta’ kooperazzjoni konkluż skont l-Artikolu 23 tad-Deċiżjoni 2009/371/ĠAI qabel id-dħul fis-seħħ ta’ dan ir-Regolament jew awtorità ta’ pajjiż terz jew organizzazzjoni internazzjonali li magħha l-Unjoni tkun ikkonkludiet ftehim internazzjonali skont l-Artikolu 218 tat-Trattat. (31) Kwalunkwe informazzjoni minn pajjiż terz jew organizzazzjoni internazzjonali li b'mod ċar tkun inkisbet bi ksur tad-drittijiet tal-bniedem ma għandhiex tiġi pproċessata. (32) Ir-regoli tal-protezzjoni tad-dejta fl-Europol għandhom jissaħħu u jisiltu mill-prinċipji sottostanti r-Regolament (KE) Nru 45/2001[32] biex ikun żgurat livell għoli ta’ protezzjoni tal-individwi fir-rigward tal-proċessar ta’ dejta personali. Peress li d-Dikjarazzjoni 21 mehmuża mat-Trattat tirrikonoxxi l-ispeċifiċità tal-proċessar tad-dejta personali fil-kuntest tal-infurzar tal-liġi, ir-regoli tal-protezzjoni tad-dejta tal-Europol għandhom ikunu awtonomi u allinjati ma’ strumenti rilevanti oħra tal-protezzjoni tad-dejta applikabbli fil-qasam tal-kooperazzjoni tal-pulizija fl-Unjoni, b’mod partikolari l-Konvenzjoni Nru 108[33] u r-Rakkomandazzjoni Nru R(87) tal-Kunsill tal-Ewropa[34] u d-Deċiżjoni Qafas tal-Kunsill 2008/977/ĠAI dwar il-protezzjoni ta’ data personali pproċessata fil-qafas tal-kooperazzjoni tal-pulizija u dik ġudizzjarja f’materji kriminali[35] [tinbidel mad-Direttiva rileventi fis-seħħ fi żmien l-adozzjoni]. (33) Kemm jista’ jkun, id-dejta personali għandha tiġi distinta skont il-grad ta’ preċiżjoni u affidabbiltà tagħha. Il-fatti għandhom jiġu distinti mill-valutazzjonijiet personali, sabiex tiġi żgurta protezzjoni tal-individwi kif ukoll il-kwalità u l-affidabbiltà tal-informazzjoni proċessata mill-Europol. (34) Dejta personali relatata ma’ kategoriji differenti ta’ suġġetti tad-dejta tiġi pproċessata fil-qasam tal-kooperazzjoni tal-pulizija. L-Europol għandu jagħmel id-distinzjonijiet, bejn id-dejta personali ta' kategoriji differenti ta' suġġetti tad-dejta, ċari kemm jista' jkun. Dejta personali ta’ persuni bħal vittmi, xhieda, persuni b’informazzjoni rilevanti kif ukoll dejta personali ta' minuri għandha tiġi protetta b'mod partikolari. Għalhekk, l-Europol ma għandux jipproċessaha sakemm ma jkunx strettament meħtieġ għall-prevenzjoni u l-ġlieda kontra l-kriminalità li taqa' taħt l-għanijiet tiegħu, u jekk din id-dejta tissupplimenta dejta personali oħra diġà proċessata mill-Europol. (35) Fid-dawl tad-drittijiet fundamentali għall-protezzjoni tad-dejta personali, l-Europol ma għandux jaħżen dejta personali għal aktar żmien milli huwa meħtieġ għat-twettiq tal-kompiti tiegħu. (36) Sabiex tiġi żgurta s-sigurtà tad-dejta personali, l-Europol għandu jimplimenta miżuri tekniċi u organizzazzjonali xierqa. (37) Kwalunkwe persuna għandha jkollha d-dritt ta' aċċess għad-dejta personali li tikkonċernaha, li dejta mhux preċiża li tikkonċernaha tiġi rrettifikata u li tħassar jew timblokka dejta li tikkonċernaha, jekk id-dejta ma tkunx għadha meħtieġa. Id-drittijiet tas-suġġett tad-dejta u l-eżerċizzju tagħhom ma għandhomx jaffettwaw l-obbligazzjonijiet imqiegħda fuq l-Europol u għandhom ikunu soġġetti għar-restrizzjonijiet stabbiliti f’dan ir-Regolament. (38) Il-protezzjoni tad-drittijiet u l-libertajiet tas-suġġetti tad-dejta teħtieġ attribuzzjoni ċara tar-responsabbiltajiet skont dan ir-Regolament. B'mod partikolari, l-Istati Membri għandhom ikunu responsabbli għall-preċiżjoni u ż-żamma aġġornata tad-dejta li jkunu ttrasferew lill-Europol u għal-legalità ta' dan it-trasferiment. L-Europol għandu jkun responsabbli għall-preċiżjoni u biex iżomm aġġornata d-dejta provduta minn fornituri oħra ta' dejta. L-Europol għandu wkoll jiżgura li d-dejta tiġi pproċessata b’mod ġust u legali, tinġabar u tiġi pproċessata għal skop speċifiku, li hija adegwata, rilevanti, mhux iżżejjed f'relazzjoni mal-iskopijiet li tkun qed tiġi pproċessata għalihom u maħżuna għal mhux aktar żmien milli huwa neċessarju għal dak l-iskop. (39) Għall-finijiet ta' verifika tal-legalità tal-proċessar tad-dejta, l-awtomonitoraġġ u l-iżgurar tal-integrità u s-sigurtà xierqa tad-dejta, l-Europol għandu jżomm rekords tal-ġbir, l-alterazzjonijiet, l-aċċess, l-iżvelar, il-kombinazzjoni jew it-tħassir ta' dejta personali. L-Europol għandu jkun obbligat jikkoopera mal-Kontrollur Ewropew għall-Protezzjoni tad-Data u meta jintalab, għandu jpoġġi r-reġistrazzjonijet tal-aċċess jew id-dokumentazzjoni għad-dispożizzjoni, ħalli jkunu jistgħu jintużaw f'operazzjonijiet ta' monitoraġġ tal-proċessar. (40) L-Europol għandu jaħtar uffiċjal tal-protezzjoni tad-dejta biex jgħinu fil-monitoraġġ tal-konformità mad-dispożizzjonijiet ta' dan ir-Regolament. L-uffiċjal tal-protezzjoni tad-dejta għandu jkun f’pożizzjoni li jwettaq dmirijietu u l-kompiti tiegħu b’mod indipendenti u effettiv. (41) L-awtoritajiet nazzjonali kompetenti għas-superviżjoni tal-proċessar tad-dejta personali għandhom jimmonitorjaw il-legalità tal-proċessar tad-dejta personali mill-Istati Membri. Il-Kontrollur Ewropew għall-Protezzjoni tad-Data għandu jimmonitorja l-legalità tal-proċessar tad-dejta mill-Europol billi jeżerċita l-funzjonijiet tiegħu b’indipendenza sħiħa. (42) Il-Kontrollur Ewropew għall-Protezzjoni tad-Data u l-awtoritajiet superviżorji nazzjonali għandhom jikkooperaw ma’ xulxin fuq kwistjonijiet speċifiċi li jkunu jeħtieġu involviment nazzjonali u biex jiżguraw l-applikazzjoni koerenti ta’ dan ir-Regolament fl-Unjoni kollha. (43) Peress li l-Europol qiegħed jipproċessa wkoll dejta personali mhux operazzjonali, li ma tkun relatata ma’ l-ebda investigazzjoni kriminali, il-proċessar ta’ din id-dejta għandu jkun suġġett għar-Regolament (KE) Nru 45/2001. (44) Il-Kontrollur Ewropew għall-Protezzjoni tad-Data għandu jisma’ u jinvestiga l-ilmenti mressqa mis-suġġetti tad-dejta. L-investigazzjoni b'segwitu ta' lment għandha titwettaq, soġġetta għal analiżi ġudizzjarja, sal-punt xieraq fil-każ speċifiku. L-awtorità superviżorja għandha tinforma lis-suġġett tad-dejta dwar il-progress u l-eżitu tal-ilment fi żmien raġonevoli. (45) Kwalunkwe individwu għandu jkollu d-dritt għal rimedju ġudizzjarju kontra deċiżjonijiet tal-Kontrollur Ewropew għall-Protezzjoni tad-Data li jirrigwardjawh. (46) L-Europol għandu jkun suġġett għal regoli ġenerali dwar ir-responsabbiltà kuntrattwali u mhux kuntrattwali applikabbli għall-istituzzjonijiet, l-aġenziji u l-korpi tal-UE, bl-eċċezzjoni tar-responsabbiltà għall-proċessar illegali ta' dejta. (47) Jista’ ma jkunx ċar għall-individwu konċernat jekk dannu mġarrab b’riżultat ta’ proċessar illegali ta' dejta kienx konsegwenza ta’ azzjoni mill-Europol jew minn Stat Membru. L-Europol u l-Istat Membru li fih seħħ l-avveniment li wassal għad-dannu għandhom għalhekk ikunu responsabbli in solidum. (48) Biex jiġi żgurat li l-Europol tkun organizzazzjoni responsabbli u trasparenti bis-sħiħ, huwa meħtieġ, fid-dawl tal-Artikolu 88 tat-Trattat dwar il-Funzjonament tal-Unjoni Ewropea, li jiġu stabbiliti proċeduri għall-iskrutinju tal-attivitajiet tal-Europol mill-Parlament Ewropew flimkien mal-Parlamenti nazzjonali, fejn titqies kif dovut il-ħtieġa li tiġi ssalvagwardjata l-konfidenzjalità tal-informazzjoni operazzjonali. (49) Ir-Regolamenti tal-Persunal tal-Uffiċjali tal-Komunitajiet Ewropej u l-Kundizzjonijiet tal-Impjieg ta' Uffiċjali Oħra tal-Komunitajiet Ewropej stabbiliti fir-Regolament (KEE, Euratom, KEFA) Nru 259/68 [36] għandhom japplikaw għall-persunal tal-Europol. L-Europol għandu jkun jista' jimpjega persunal ingaġġat mill-awtoritajiet kompetenti tal-Istati Membri bħala aġenti temporanji li l-perjodu ta’ servizz tagħhom għandu jkun limitat sabiex jinżamm il-prinċipju ta’ rotazzjoni, peress li r-riintegrazzjoni tal-membri tal-persunal fis-servizz tal-awtorità kompetenti tagħhom tiffaċilita l-kooperazzjoni mill-qrib bejn l-Europol u l-awtoritajiet kompetenti tal-Istati Membri. L-Istati Membri għandhom jieħdu kwalunkwe miżura meħtieġa sabiex jiżguraw li l-persunal ingaġġat fl-Europol bħala aġenti temporanji jkunu jistgħu, meta jtemmu dan is-servizz fl-Europol, jirritornaw mas-servizz ċivili nazzjonali li jappartjenu fih. (50) Minħabba n-natura tad-dmirijiet tal-Europol u l-irwol tad-Direttur Eżekuttiv, qabel il-ħatra tiegħu, kif ukoll qabel kwalunkwe estensjoni tal-mandat tiegħu, id-Direttur Eżekuttiv jista’ jiġi mistieden jagħmel stqarrija quddiem u jwieġeb il-mistoqsijiet tal-kumitat kompetenti tal-Parlament Ewropew. Id-Direttur Eżekuttiv għandu jippreżenta wkoll ir-rapport annwali lill-Parlament Ewropew u lill-Kunsill. Barra minn hekk, il-Parlament Ewropew għandu jkun jista' jistieden lid-Direttur Eżekuttiv biex jirrapporta dwar it-twettiq tal-kompiti tiegħu. (51) Sabiex tkun żgurata l-awtonomija u l-indipendenza sħaħ tal-Europol, dan għandu jingħata baġit awtonomu li d-dħul tiegħu jkun ġej essenzjalment minn kontribuzzjoni mill-baġit tal-Unjoni. Il-proċedura tal-baġit tal-Unjoni għandha tkun applikabbli kull fejn ikunu konċernati kontribuzzjoni mill-Unjoni u kwalunkwe sussidju ieħor li jitħallas mill-baġit ġenerali tal-Unjoni. L-awditjar tal-kontijiet għandu jsir mill-Qorti tal-Awdituri. (52) Ir-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ir-Regolament Finanzjarju)[37] għandu japplika għall-Europol. (53) Ir-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew ta' Kontra l-Frodi (OLAF)[38] għandu japplika għall-Europol. (54) L-Europol jipproċessa dejta li teħtieġ protezzjoni partikolari peress li tinkludi informazzjoni klassifikata tal-UE u informazzjoni sensittiva mhux klassifikata. L-Europol għandu għalhekk jistabbilixxi regoli dwar il-kunfidenzjalità u l-proċessar ta' din l-informazzjoni, filwaqt li jqis il-prinċipji bażiċi u l-istandards minimi stipulati mid-Deċiżjoni 2011/292/UE dwar ir-regoli ta’ sigurtà għall-protezzjoni ta’ informazzjoni klassifikata tal-UE.[39] (55) Huwa xieraq li l-applikazzjoni ta’ dan ir-Regolament tiġi evalwata regolarment. (56) Id-dispożizzjonijiet meħtieġa fir-rigward tal-akkomodazzjoni tal-Europol fl-Istat Membru fejn għandu l-uffiċċju prinċipali tiegħu, il-Pajjiżi l-Baxxi, u r-regoli speċifiċi applikabbli għall-persunal kollu tal-Europol u għall-membri tal-familji tagħhom għandhom jiġu stabbiliti fi ftehim dwar l-uffiċċju prinċipali. Barra minn hekk, l-Istat Membru ospitanti għandu jipprovdi l-aħjar kundizzjonijiet possibbli biex jiżgura l-funzjonament korrett tal-Europol, inklużi l-iskejjel għat-tfal u t-trasport, sabiex jiġu attirati riżorsi umani ta' kwalità għolja minn firxa ġeografika wiesgħa kemm jista' jkun. (57) L-Europol, kif stabbilit minn dan ir-Regolament jissostitwixxi u jissuċċedi l-Europol kif stabbilit mid-Deċiżjoni 2009/371/ĠAI u s-CEPOL kif stabbilit mid-Deċiżjoni 2005/681/ĠAI. Għandu għalhekk ikun suċċessur ġuridiku tal-kuntratti kollha tagħhom, inklużi l-kuntratti tax-xogħol,l-obbligazzjonijiet u l-proprjetajiet miksuba. Ftehimiet internazzjonali konklużi mill-Europol kif stabbiliti abbażi tad-Deċiżjoni 2009/371/ĠAI u s-CEPOL kif stabbilit abbażi tad-Deċiżjoni 2005/681/ĠAI għandhom jibqgħu fis-seħħ, bl-eċċezzjoni tal-ftehim dwar l-uffiċċju prinċipali konkluż mis-CEPOL. (58) Sabiex l-Europol ikun jista’ jkompli jaqdi l-kompiti tal-Europol kif stabbiliti abbażi tad-Deċiżjoni 2009/371/ĠAI u tas-CEPOL kif stabbiliti abbażi tad-Deċiżjoni 2005/681/ĠAI skont l-aħjar ħiliet tiegħu, għandhom jiġu stipulati miżuri tranżizzjonali, b'mod partikolari fir-rigward tal-Bord tal-Maniġiment, id-Direttur Eżekuttiv u d-delimitazzjoni ta' parti mill-baġit tal-Europol għat-taħriġ għal tliet snin wara d-dħul fis-seħħ ta’ dan ir-Regolament. (59) Peress li l-għan ta’ dan ir-Regolament, jiġifieri l-istabbiliment ta’ entità responsabbli għall-kooperazzjoni fl-infurzar tal-liġi u t-taħriġ fil-livell tal-Unjoni, ma jistax jintlaħaq biżżejjed mill-Istati Membri u jista', għalhekk, minħabba l-iskala u l-effetti tal-azzjoni, jintlaħaq aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà, kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ biex jintlaħaq dak l-għan. (60) [Skont l-Artikolu 3 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Qasam tal-Libertà, is-Sigurtà u l-Ġustizzja, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawk l-Istati Membri nnotifikaw ix-xewqa tagħhom li jieħdu sehem fl-adozzjoni u l-applikazzjoni ta’ dan ir-Regolament] JEW [Mingħajr preġudizzju għall-Artikolu 4 tal-Protokoll (Nru 21) dwar il-pożizzjoni tar-Renju Unit u l-Irlanda fir-rigward tal-Qasam tal-Libertà, is-Sigurtà u l-Ġustizzja, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, dawk l-Istati Membri mhux se jieħdu sehem fl-adozzjoni ta’ dan ir-Regolament u mhux se jkunu marbuta mill-applikazzjoni tiegħu jew ikunu soġġetti għalih]. (61) Skont l-Artikoli 1 u 2 tal-Protokoll (Nru 22) dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ dan ir-Regolament u mhijiex marbuta bih jew soġġetta għall-applikazzjoni tiegħu. (62) Dan ir-Regolament jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-protezzjoni tad-dejta personali u d-dritt għall-privatezza kif protetti mill-Artikoli 8 u 7 tal-Karta, kif ukoll bl-Artikolu 16 tat-Trattat. ADOTTAW DAN IR-REGOLAMENT: Kapitolu I DISPOŻIZZJONIJIET ĠENERALI U GĦANIJIET TAL-EUROPOL Artikolu 1 Stabbiliment tal-Aġenzija tal-Unjoni Ewropea għall-Kooperazzjoni u t-Taħriġ fl-Infurzar tal-Liġi 1. B'dan qed tiġi stabbilita Aġenzija tal-Unjoni Ewropea għall-Kooperazzjoni u t-Taħriġ fl-Infurzar tal-Liġi (Europol) biex ittejjeb il-kooperazzjoni reċiproka bejn l-awtoritajiet tal-infurzar tal-liġi fl-Unjoni Ewropea, biex issaħħaħ u tappoġġja l-azzjonijiet tagħhom kif ukoll tpoġġi fis-seħħ politika Ewropea koerenti għat-taħriġ. 2. L-Europol, kif stabbilit minn dan ir-Regolament jissostitwixxi u jissuċċedi l-Europol kif stabbilit mid-Deċiżjoni 2009/371/ĠAI u s-CEPOL kif stabbilit mid-Deċiżjoni 2005/681/ĠAI. Artikolu 2 Definizzjonijiet Għall-finijiet ta’ dan ir-Regolament: (a) "l-awtoritajiet kompetenti tal-Istati Membri" tfisser l-awtoritajiet kollha tal-pulizija u servizzi oħra tal-infurzar tal-liġi li jeżistu fl-Istati Membri li huma responsabbli skont il-liġi nazzjonali għall-prevenzjoni u l-ġlieda kontra r-reati kriminali; (b) “analiżi” tfisser il-ġbir, il-proċessar jew l-użu ta’ dejta bl-għan li tingħata għajnuna f’investigazzjonijiet kriminali; (c) "Korpi tal-Unjoni" tfisser istituzzjonijiet, entitajiet, missjonijiet, uffiċċji u aġenziji stabbiliti minn, jew abbażi tat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea; (d) "uffiċjali tal-infurzar tal-liġi" tfisser uffiċjali tal-pulizija, tad-dwana u ta' servizzi oħra rilevanti, inklużi korpi tal-Unjoni, responsabbli mill-prevenzjoni u l-ġlieda kontra l-kriminalità serja li tolqot żewġ Stati Membri jew aktar, it-terroriżmu u l-forom ta' kriminalità li jolqtu interess komuni kopert minn politika tal-Unjoni u għall-immaniġġjar ta' kriżi ċivili u tal-pulizija internazzjonali ta' avvenimenti ewlenin; (e) "pajjiżi terzi" tfisser pajjiżi li mhumiex Stati Membri tal-Unjoni Ewropea; (f) "organizzazzjonijiet internazzjonali" tfisser organizzazzjonijiet internazzjonali u l-korpi subordinati tagħhom regolati b'liġi pubblika jew korpi oħra li huma stabbiliti minn, jew abbażi ta' ftehim bejn żewġ pajjiżi jew aktar; (g) "entitajiet privati" tfisser entitajiet u korpi stabbiliti skont il-liġi ta’ Stat Membru jew pajjiż terz, partikolarment kumpaniji u ditti, assoċjazzjonijiet kummerċjali, organizzazzjonijiet bla skop ta’ qligħ u persuni ġuridiċi oħrajn li ma jaqgħux taħt il-punt (f); (h) 'persuni privati' tfisser kwalunke persuna fiżika; (i) “dejta personali” tfisser kwalunkwe informazzjoni relatata ma’ persuna fiżika identifikata jew identifikabbli minn hawn ’il quddiem imsejħa “suġġett tad-dejta”; persuna identifikabbli hija persuna li tista’ tiġi identifikata, direttament jew indirettament, b’mod partikolari b’referenza għal numru ta’ identifikazzjoni jew għal xi fattur wieħed jew aktar speċifiċi għall-identità fiżika, fiżjoloġika, mentali, ekonomika, kulturali jew soċjali tal-persuna; (j) “proċessar ta' dejta personali” minn hawn 'il quddiem msejħa ‘proċessar’ tfisser kwalunkwe operazzjoni jew sett ta’ operazzjonijiet li jitwettqu fuq dejta personali, kemm jekk b’mezzi awtomatiċi jew le, bħall-ġbir, ir-reġistrazzjoni, l-organizzazzjoni, il-ħażna, adattament jew alterazzjoni, il-ġbid, il-konsultazzjoni, l-użu, l-iżvelar permezz ta’ trażmissjoni, tixrid jew b'modi oħra li jrendu disponibbli, l-allinjament jew il-kombinazzjoni, l-imblukkar, it-tħassir jew il-qerda; (k) "riċevitur" tfisser persuna fiżika jew ġuridika, awtorità pubblika, aġenzija jew kwalunkwe korp ieħor li lilu tiġi żvelata d-dejta, kemm jekk parti terza jew le; madankollu, awtoritajiet li jistgħu jirċievu dejta fil-qafas ta’ inkjesta partikolari ma għandhomx jitqiesu bħala riċevituri; (l) “trasferiment ta’ dejta personali” tfisser il-komunikazzjoni ta’ dejta personali, li b’mod attiv titqiegħed għad-dispożizzjoni, bejn għadd limitat ta’ partijiet identifikati, bl-għarfien jew l-intenzjoni tal-ispeditur li jagħti aċċess għal dejta personali lir-riċevitur; (m) “sistema ta’ filing tad-dejta personali” minn hawn 'il quddiem imsejħa "sistema ta’ filing" tfisser kwalunkwe sett strutturat ta’ dejta personali li jkun aċċessibbli skont kriterji speċifiċi, kemm jekk b'mod ċentralizzat, deċentralizzat jew mifrux abbażi funzjonali jew ġeografika; (n) “il-kunsens tas-suġġett tad-dejta” tfisser kwalunkwe indikazzjoni speċifika u infurmata tax-xewqa tas-suġġett tad-dejta, mogħtija liberament, li permezz tagħha s-suġġett tad-dejta juri l-qbil tiegħu li tiġi pproċessata dejta personali marbuta miegħu; (o) "dejta personali amministrativa” tfisser id-dejta personali kollha proċessata mill-Europol minbarra dik li tiġi pproċessata biex jintlaħqu l-għanijiet stabbiliti fl-Artikolu 3(1) u (2). Artikolu 3 Għanijiet 1. L-Europol għandu jappoġġa u jsaħħaħ l-azzjoni tal-awtoritajiet kompetenti tal-Istati Membri u l-kooperazzjoni reċiproka tagħhom fil-prevenzjoni u l-ġlieda kontra l-kriminalità serja li tolqot żewġ Stati Membri jew aktar, it-terroriżmu u l-forom ta' kriminalità li jolqtu interess komuni kopert minn politika tal-Unjoni, kif speċifikat fl-Anness 1; 2. L-Europol għandu wkoll jappoġġa u jsaħħaħ l-azzjoni tal-awtoritajiet kompetenti tal-Istati Membri u l-kooperazzjoni reċiproka tagħhom fil-prevenzjoni u l-ġlieda kontra reati kriminali relatati mar-reati msemmija fil-punt(a). Ir-reati li ġejjin għandhom jitqiesu bħala reati kriminali relatati: (a) reati kriminali mwettqa biex jinkisbu l-mezzi sabiex jitwettqu atti li fir-rigward tagħhom huwa kompetenti l-Europol; (b) reati kriminali mwettqa biex jiġi ffaċilitat jew jitwettqu atti li fir-rigward tagħhom huwa kompetenti l-Europol; (c) reati kriminali mwettqa biex tiġi żgurta l-impunità ta' atti li fir-rigward tagħhom huwa kompetenti l-Europol; 3. L-Europol għandu wkoll jassisti, jiżviluppa, iwettaq u jikkoordina attivitajiet ta' taħriġ għal uffiċjali tal-infurzar tal-liġi. Kapitolu II KOMPITI RELATATI MAL-KOOPERAZZJONI FL-INFURZAR TAL-LIĠI Artikolu 4 Kompiti 1. L-Europol huwa l-Aġenzija tal-Unjoni Ewropea li se jwettaq il-kompiti li ġejjin skont dan ir-Regolament: (a) jiġbor, jaħżen, jipproċessa, janalizza u jiskambja informazzjoni; (b) jinnotifika lill-Istati Membri mingħajr dewmien b'informazzjoni li tikkonċernahom u bi kwalunkwe konnessjonijiet bejn reati kriminali; (c) jikkoordina, jorganizza u jimplimenta investigazzjonijiet u azzjonijiet operazzjonali (i) imwettqa b'mod konġunt mal-awtoritajiet kompetenti tal-Istati Membri; jew (ii) fil-kuntest ta' timijiet investigattivi konġunti, skont l-Artikolu 5, fejn xieraq f'kollegament mal-Eurojust; (d) jipparteċipa f'timijiet investigattivi konġunti kif ukoll jipproponi li jiġu stabbiliti skont l-Artikolu 5; (e) jipprovdi informazzjoni u appoġġ analitiku lill-Istati Membri f’konnessjoni ma’ avvenimenti internazzjonali ewlenin; (f) iħejji valutazzjonijiet ta’ theddid, analiżi strateġika u operazzjonali u rapporti tas-sitwazzjoni ġenerali; (g) jiżviluppa, jikkondividi u jippromwovi għarfien speċjalizzat ta’ metodi ta’ prevenzjoni tal-kriminalità, proċeduri investigattivi u metodi tekniċi u forensiċi, u jipprovdi pariri lill-Istati Membri; (h) jipprovdi appoġġ tekniku u finanzjarju għal operazzjonijiet u investigazzjonijiet transfruntiera tal-Istati Membri, inklużi timijiet investigattivi konġunti; (i) jappoġġa, jiżviluppa, iwettaq, jikkoordina u jimplimenta taħriġ għal uffiċjali tal-infurzar tal-liġi b'kooperazzjoni man-netwerk tal-istituti tat-taħriġ tal-Istati Membri kif stipulat fil-Kapitolu III; (j) jipprovdi lill-korpi tal-Unjoni stabbiliti abbażi tat-Titolu V tat-Trattat u lill-Uffiċċju Ewropew ta’ Kontra l-Frodi (OLAF) b’intelligence kriminali u appoġġ analitiku fl-oqsma li jaqgħu taħt il-kompetenza tagħhom; (k) jipprovdi informazzjoni u appoġġ lill-istrutturi tal-UE tal-immaniġġjar tal-kriżijiet, u lill-missjonijiet tal-UE tal-immaniġġjar tal-kriżijiet stabbiliti fuq il-bażi tat-Trattat dwar l-Unjoni Ewropea; (l) jiżviluppa ċentri tal-UE ta' għarfien espert speċjalizzat għall-ġlieda kontra ċerti tipi ta' reati li jaqgħu taħt l-għanijiet tal-Europol, partikolarment iċ-Ċentru Ewropew taċ-Ċiberkriminalità. 2. L-Europol għandu jipprovdi analiżi strateġika u valutazzjonijiet tat-theddid biex jassisti lill-Kunsill u lill-Kummissjoni fl-istipular tal-prijoritajiet strateġiċi u operazzjonali tal-Unjoni fil-ġlieda kontra l-kriminalità. L-Europol għandu jassisti wkoll fl-implimentazzjoni operazzjonali ta' dawn il-prijoritajiet. 3. L-Europol għandu jipprovdi intelligence strateġika biex jassisti l-użu effiċjenti u effikaċi tar-riżorsi disponibbli fil-livell nazzjonali u tal-Unjoni għall-attivitajiet operazzjonali u l-appoġġ għal dawn l-attivitajiet. 4. L-Europol għandu jaġixxi bħala l-Uffiċċju Ċentrali fil-ġielda kontra l-falsifikazzjoni tal-euro skont id-Deċiżjoni tal-Kunsill 2005/511/ĠAI tat-12 ta' Lulju 2005 dwar il-protezzjoni tal-euro kontra l-falsifikazzjoni.[40] L-Europol għandu wkoll iħeġġeġ il-koordinazzjoni ta' miżuri mill-awtoritajiet kompetenti tal-Istati Membri jew fil-kuntest ta’ timijiet investigattivi konġunti, fejn xieraq b’kollegament ma’ korpi tal-Unjoni u mal-awtoritajiet ta’ pajjiż terzi, imwettqa biex jiġġieldu l-falsifikazzjoni tal-euro. Artikolu 5 Parteċipazzjoni f'timijiet investigattivi konġunti 1. L-Europol jista' jipparteċipa fl-attivitajiet ta' timijiet ta' investigazzjoni konġunti li jkunu qed jindirizzaw reati li jaqgħu taħt l-għanijiet tal-Europol. 2. L-Europol jista’, fil-limiti previsti mil-liġi tal-Istati Membri li fih ikun qed jopera t-tim investigattiv konġunt, jassisti fl-attivitajiet kollha u jiskambja informazzjoni mal-membri kollha tat-tim investigattiv konġunt. 3. Fejn l-Europol ikollu raġunijiet biex jemmen li l-istabbiliment ta’ tim investigattiv konġunt iżid il-valur ta' investigazzjoni, jista’ jipproponi dan lill-Istati Membri konċernati u jieħu miżuri biex jgħinhom fl-istabbiliment tat-tim investigattiv konġunt. 4. L-Europol ma għandux japplika miżuri koerżivi. Artikolu 6 Talbiet mill-Europol biex jinbdew investigazzjonijiet kriminali 1. F’każijiet speċifiċi fejn l-Europol iqis li investigazzjoni kriminali għandha tinbeda fir-rigward ta' reat li jaqa’ taħt l-għanijiet tiegħu, għandu jinforma lill-Eurojust. 2. Fl-istess ħin, l-Europol għandu jitlob lill-Unitajiet Nazzjonali tal-Istati Membri konċernati stabbiliti abbażi tal-Artikolu 7(2) biex tinbeda, titwettaq jew tiġi kkoordinata investigazzjoni kriminali. 3. L-Unitajiet Nazzjonali għandhom jinformaw lill-Europol mingħajr dewmien dwar il-ftuħ tal-investigazzjoni. 4. Jekk l-awtoritajiet kompetenti tal-Istati Membri konċernati jiddeċiedu li ma jikkonformawx mat-talba tal-Europol, huma għandhom jipprovdu lill-Europol ir-raġunijiet għal din id-deċiżjoni, fi żmien xahar mit-talba. Ir-raġunijiet jistgħu ma jingħatawx jekk l-għoti tagħhom ikun: (a) ta' ħsara għal interessi essenzjali tas-sigurtà nazzjonali; jew (b) jipperikola s-suċċess ta’ investigazzjonijiet fis-seħħ jew is-sigurtà ta’ individwi. 5. L-Europol għandu jinforma lill-Eurojust bid-deċiżjoni ta’ awtorità kompetenti ta’ Stat Membru li tiftaħ jew tirrifjuta li tiftaħ investigazzjoni. Artikolu 7 Kooperazzjoni tal-Istati Membri mal-Europol 1. L-Istati Membri għandhom jikkooperaw mal-Europol fit-twettiq tal-kompiti tiegħu. 2. Kull Stat Membru għandu jistabbilixxi jew jaħtar Unità Nazzjonali li għandha tkun il-korp ta’ kollegament bejn l-Europol u l-awtoritajiet kompetenti tal-Istati Membri kif ukoll mal-istituti tat-taħriġ għall-uffiċjali tal-infurzar tal-liġi. Kull Stat Membru għandu jappunta uffiċjal bħala kap tal-Unità Nazzjonali. 3. L-Istati Membri għandhom jiżguraw li l-Unitajiet Nazzjonali jkunu jistgħu jwettqu l-kompiti tagħhom kif stipulati f'dan ir-Regolament, b'mod partikolari li jkollhom aċċess għall-bażijiet tad-dejta nazzjonali tal-infurzar tal-liġi. 4. L-Europol jista’ jikkoopera direttament mal-awtoritajiet kompetenti tal-Istati Membri fir-rigward ta' investigazzjonijiet individwali. F'dan il-każ, l-Europol għandu jinforma lill-Unità Nazzjonali mingħajr dewmien u jipprovdi kopja ta' kwalunkwe informazzjoni skambjata matul il-kuntatti diretti bejn l-Europol u l-awtoritajiet kompetenti rispettivi. 5. L-Istati Membri għandhom, permezz tal-Unità Nazzjonali tagħhom jew awtorità kompetenti ta’ Stat Membru, b’mod partikolari: (a) jipprovdu lill-Europol bl-informazzjoni meħtieġa għalih biex jilħaq l-għanijiet tiegħu. Dan jinkludi li jipprovdu lill-Europol mingħajr dewmien b'informazzjoni marbuta mal-oqsma kriminali li huma meqjusa ta' prijorità mill-Unjoni. Dan jinkludi wkoll li tingħata kopja tal-iskambji bilaterali jew multilaterali ma’ Stat Membru ieħor jew Stati Membri oħra sakemm l-iskambju jirreferi għal reat li jaqa' taħt l-għanijiet tal-Europol; (b) jiżguraw komunikazzjoni u kooperazzjoni effettivi tal-awtoritajiet kompetenti kollha tal-Istati Membri u l-istituzzjonijiet tat-taħriġ għall-uffiċjali tal-infurzar tal-liġi fl-Istati Membri, mal-Europol; (c) jissensibilizzaw dwar l-attivitajiet tal-Europol. 6. Il-kapijiet tal-Unitajiet Nazzjonali għandhom jiltaqgħu fuq bażi regolari, partikolarment biex jiddiskutu u jsolvu problemi li jseħħu fil-kuntest tal-kooperazzjoni operazzjonali tagħhom mal-Europol. 7. Kull Stat Membru għandu jiddefinixxi l-organizzazzjoni u l-persunal tal-Unità Nazzjonali skont il-leġislazzjoni nazzjonali tiegħu. 8. L-ispejjeż imġarrba mill-Unitajiet Nazzjonali u tal-awtoritajiet kompetenti tal-Istati Membri fil-komunikazzjonijiet mal-Europol għandhom jitħallsu mill-Istati Membri u, minbarra l-ispejjeż tal-konnessjoni, ma għandhomx jiġu addebitati lill-Europol. 9. L-Istati Membri għandhom jiżguraw livell minimu ta’ sigurtà tas-sistemi kollha użati biex jagħmlu konnessjoni mal-Europol. 10. Kull sena l-Europol għandu jħejji rapport dwar il-kwantità u l-kwalità tal-informazzjoni mogħtija minn kull Stat Membru skont il-paragrafu 5(a) u dwar il-prestazzjoni tal-Unità Nazzjonali tiegħu. Ir-rapport annwali għandu jintbagħat lill-Parlament Ewropew, lill-Kunsill, lill-Kummissjoni u lill-Parlamenti nazzjonali. Artikolu 8 Uffiċjali ta’ kollegament 1. Kull Unità Nazzjonali għandha taħtar mill-inqas uffiċjal ta’ kollegament wieħed għall-Europol. Ħlief jekk ikun stipulat mod ieħor f’dan ir-Regolament, l-uffiċjali ta’ kollegament għandhom ikunu soġġetti għal-liġi nazzjonali tal-Istat Membru li jaħtar. 2. L-uffiċjali ta’ kollegament għandhom jikkostitwixxu l-uffiċċji nazzjonali ta’ kollegament fil-Europol u għandhom jingħataw istruzzjonijiet mill-Unitajiet Nazzjonali tagħhom fl-Europol skont il-liġi nazzjonali tal-Istat Membru li jaħtar u d-dispożizzjonijiet applikabbli għall-amministrazzjoni tal-Europol. 3. L-uffiċjali ta’ kollegament għandhom jassistu fl-iskambju tal-informazzjoni bejn l-Europol u l-Istati Membri tagħhom. 4. L-uffiċjali ta’ kollegament għandhom jassistu fl-iskambju tal-informazzjoni bejn l-Istati Membri tagħhom u l-uffiċjali ta’ kollegament ta’ Stati Membri oħra skont il-liġi nazzjonali. L-infrastruttura tal-Europol tista' tintuża, f’konformità mal-liġi nazzjonali, biex dawn l-iskambji bilaterali jkopru wkoll reati lil hinn mill-għanijiet tal-Europol. Il-Bord tal-Maniġment għandu jiddetermina d-drittijiet u l-obbligi tal-uffiċjali ta’ kollegament fir-rigward tal-Europol. 5. L-uffiċjali ta’ kollegament għandhom igawdu l-privileġġi u l-immunitajiet meħtieġa għat-twettiq tal-kompiti tagħhom skont l-Artikolu 65. 6. L-Europol għandu jiżgura li l-uffiċjali ta’ kollegament ikunu informati bis-sħiħ dwar u assoċċjati mal-attivitajiet tiegħu kollha, sal-punt meħtieġ għat-twettiq tal-kompiti tagħhom. 7. L-Europol għandu jkopri l-ispejjeż biex jagħti l-ispazju neċessarju lill-Istati Membri fil-bini tal-Europol u biex jagħti appoġġ adegwat lill-uffiċjali ta’ kollegament biex iwettqu dmirijiethom. L-ispejjeż l-oħra kollha li jinħolqu b'rabta mal-ħatra tal-uffiċjali ta’ kollegament għandhom jitħallsu mill-Istat Membru li jaħtar, inklużi l-ispejjeż tat-tagħmir għall-uffiċjali ta’ kollegament, sakemm l-awtorità baġitarja ma tiddeċidix mod ieħor fuq rakkomandazzjoni tal-Bord tal-Maniġment. Kapitolu III KOMPITI RELATATI MAT-TAĦRIĠ GĦALL-UFFIĊJALI TAL-INFURZAR TAL-LIĠI Artikolu 9 Akkademja tal-Europol 1. Dipartiment fi ħdan l-Europol, imsejjaħ l-Akkademja tal-Europol, kif stabbilit minn dan ir-Regolament, għandu jappoġġja, jiżviluppa, iwettaq u jikkoordina taħriġ għall-uffiċjali tal-infurzar tal-liġi b'mod partikolari fl-oqsma tal-ġlieda kontra l-kriminalità serja li tolqot żewġ Stati Membri jew aktar u t-terroriżmu, l-immaniġġjar tal-ordni pubblika b'riskju kbir u avvenimenti sportivi, pjanar strateġiku u l-kmand ta' missjonijiet mhux militari tal-Unjoni, kif ukoll it-tmexxija tal-infurzar tal-liġi u l-ħiliet lingwistiċi u b'mod partikolari għal: (a) sensibilizzazzjoni u l-għarfien ta': (i) strumenti internazzjonali u tal-Unjoni dwar il-kooperazzjoni fl-infurzar tal-liġi; (ii) il-korpi tal-Unjoni, b'mod partikolari l-Europol, l-Eurojust u l-Frontex, il-funzjonament u r-rwol tagħhom; (iii) aspetti ġudizzjarji ta' kooperazzjoni fl-infurzar tal-liġi u għarfien prattiku dwar l-aċċess għal kanali ta' informazzjoni; (b) jinkoraġġixxi l-iżvilupp ta’ kooperazzjoni reġjonali u bilaterali fost l-Istati Membri u bejn l-Istati Membri u pajjiżi terzi; (c) jindirizza oqsma tematiċi speċifiċi ta' reati jew pulizija fejn taħriġ fil-livell tal-Unjoni jista' jżid il-valur; (d) ifassal kurrikuli komuni speċifiċi għall-uffiċjali tal-infurzar tal-liġi biex iħarriġhom għal parteċipazzjoni f’missjonijiet ċivili tal-Unjoni; (e) jappoġġja lill-Istati Membri fl-attivitajiet bilaterali ta' bini ta' kapaċità fl-infurzar tal-liġi f'pajjiżi terzi; (f) iħarreġ lil min iħarreġ u jgħin fit-titjib u l-iskambju tal-aħjar prassi ta' tagħlim. 2. L-Akkademja tal-Europol għandha tiżviluppa u regolarment taġġorna l-għodod u l-metodoloġiji tat-tagħlim u tapplikahom f'perspettiva ta' tagħlim matul il-ħajja sabiex jissaħħu l-ħiliet tal-uffiċjali tal-infurzar tal-liġi. L-Akkademja tal-Europol għandha tevalwa r-riżultati ta' dawk l-azzjonijiet bil-ħsieb li ttejjeb il-kwalità, il-koerenza u l-effikaċja ta' azzjonijiet futuri. Artikolu 10 Kompiti tal-Akkademja tal-Europol 1. L-Akkademja tal-Europol għandha tħejji analiżi strateġika multiannwali tal-ħtiġijiet tat-taħriġ u programmi ta’ tagħlim multiannwali. 2. L-Akkademja tal-Europol għandha tiżviluppa u timplimenta attivitajiet ta' taħriġ u prodotti ta' tagħlim li jistgħu jinkludu: (a) korsijiet, seminars, konferenzi, attivitajiet bl-internet u ta' tagħlim-e; (b) kurrikuli komuni ta' sensibilizzazzjoni, tindirizza laguni u/jew tiffaċilita approċċ komuni fir-rigward ta' fenomeni kriminali transfruntieri; (c) moduli ta' taħriġ iggradati skont stadji progressivi jew livelli ta’ kumplessità tal-ħiliet meħtieġa mill-grupp rilevanti fil-mira, u ffukati jew fuq reġjun ġeografiku definit jew fuq qasam tematiku speċifiku ta' attività kriminali jew fuq sett speċifiku ta' ħiliet professjonali; (d) programmi ta' skambju u sekondar ta' uffiċjali tal-infurzar tal-liġi fil-kuntest ta' approċċ ta' taħriġ fuq bażi operazzjonali. 3. Sabiex tiġi żgurata politika koerenti tat-taħriġ Ewropew b'sostenn għall-missjonijiet ċivili u l-bini tal-kapaċità f'pajjiżi terzi, l-Akkademja tal-Europol għandha: (a) tivvaluta l-impatt tal-politiki u l-inizjattivi eżistenti tal-Unjoni relatati mat-taħriġ fl-infurzar tal-liġi; (b) tiżviluppa u tipprovdi taħriġ sabiex tipprepara uffiċjali tal-infurzar tal-liġi mill-Istati Membri għal parteċipazzjoni f’missjonijiet ċivili, inkluż biex tippermettilhom jiksbu ħiliet lingwistiċi rilevanti; (c) tiżviluppa u tipprovdi taħriġ għal uffiċjali tal-infurzar tal-liġi minn pajjiżi terzi, b’mod partikolari mill-pajjiżi li huma kandidati għall-adeżjoni fl-Unjoni; (d) timmaniġġja fondi tal-Unjoni ddedikati għall-Assistenza Esterna biex tgħin pajjiżi terzi jibnu l-kapaċità tagħhom fl-oqsma ta’ politika rilevanti, f'konformità mal-prijoritajiet stabbiliti tal-Unjoni. 4. L-Akkademja tal-Europol għandha tippromwovi r-rikonoxximent reċiproku tat-taħriġ fl-infurzar tal-liġi fl-Istati Membri u l-istandards ta’ kwalità Ewropej eżistenti relatati. Artikolu 11 Riċerka rilevanti għat-taħriġ 1. L-Akkademja tal-Europol għandha tikkontribwixxi lejn l-iżvilupp ta’ riċerka rilevanti għall-attivitajiet ta' taħriġ koperti minn dan il-Kapitolu. 2. L-Akkademja tal-Europol għandha tippromwovi u tistabbilixxi sħubija ma’ korpi tal-Unjoni kif ukoll ma’ istituti akkademiċi pubbliċi u privati u għandha tħeġġeġ l-ħolqien ta’ sħubijiet iktar b’saħħithom bejn l-universitajiet u l-istituti tat-taħriġ fl-infurzar tal-liġi fl-Istati Membri. Kapitolu IV ORGANIZZAZZJONI TAL-EUROPOL Artikolu 12 Struttura amministrattiva u tal-immaniġġjar tal-Europol L-istruttura amministrattiva u tal-immaniġġjar tal-Europol għandha tinkludi: (a) Bord tal-Maniġment, li għandu jeżerċita l-funzjonijiet stabbiliti fl-Artikolu 14; (b) Direttur Eżekuttiv, li għandu jeżerċita r-responsabbiltajiet stabbiliti fl-Artikolu 19; (c) Kumitat xjentifiku għat-Taħriġ skont l-Artikolu 20; (d) jekk xieraq, kwalunkwe korp konsultattiv ieħor stabbilit mill-Bord tal-Maniġment skont l-Artikolu 14(1)(p). (e) jekk xieraq, Bord Eżekuttiv skont l-Artikoli 21 u 22. TAQSIMA 1 BORD TAL-MANIĠMENT Artikolu 13 Kompożizzjoni tal-Bord tal-Maniġment 1. Il-Bord tal-Maniġment għandu jkun magħmul minn rappreżentant wieħed minn kull Stat Membru u żewġ rappreżentanti tal-Kummissjoni, kollha bid-dritt tal-vot. 2. Il-membri tal-Bord tal-Maniġment għandhom jinħatru abbażi tal-esperjenza tagħhom fl-immaniġġjar ta’ organizzazzjonijiet mis-settur pubbliku jew privat u l-għarfien dwar il-kooperazzjoni fl-infurzar tal-liġi. 3. Kull membru tal-Bord tal-Maniġment jista’ jkun rappreżentat minn membru supplenti li għandu jinħatar abbażi tal-esperjenza tiegħu fl-immaniġġjar ta' organizzazzjonijiet mis-settur pubbliku u privat u l-għarfien tal-politika nazzjonali dwar it-taħriġ għall-uffiċjali tal-infurzar tal-liġi. Il-membru supplenti għandu jaġixxi bħala membru fil-kwistjonijiet kollha relatati mat-taħriġ tal-uffiċjali tal-infurzar tal-liġi. Il-membru supplenti għandu jirrappreżenta lill-membru fl-assenza tiegħu. Il-membru għandu jirrappreżenta lill-membru supplenti fi kwalunkwe kwistjoni relatata mat-taħriġ tal-uffiċjali tal-infurzar tal-liġi fl-assenza tiegħu. 4. Il-partijiet kollha rappreżentati fil-Bord tal-Maniġment għandhom jagħmlu sforzi biex jillimitaw id-dawran tar-rappreżentanti tagħhom, biex tiġi żgurata l-kontinwità tal-ħidma tal-Bord tal-Maniġment. Il-partijiet kollha għandhom ifittxu li jilħqu rappreżentanza bilanċjata bejn irġiel u nisa fil-Bord tal-Maniġment. 5. Il-mandat tal-membri u tal-membri supplenti għandu jkun ta' erba' snin. Dak il-mandat għandu jkun jista' jiġi estiż. Mal-iskadenza tal-mandat tagħhom jew fil-każ tar-riżenja tagħhom, il-membri għandhom jibqgħu fl-uffiċċju sakemm jiġġeddu l-ħatriet tagħhom jew sakemm jiġu ssostitwiti. Artikolu 14 Funzjonijiet tal-Bord tal-Maniġment 1. Il-Bord tal-Maniġment għandu: (a) kull sena jadotta programm ta' Ħidma tal-Europol għas-sena ta' wara b'maġġoranza ta' żewġ terzi tal-membri u skont l-Artikolu 15; (b) jadotta programm ta’ ħidma multiannwali, b’maġġoranza ta’ żewġ terzi tal-membri skont l-Artikolu 15; (c) jadotta, b'maġġoranza ta' żewġ terzi tal-membri tiegħu, il-baġit annwali tal-Europol u jeżerċita funzjonijiet oħra fir-rigward tal-baġit tal-Europol skont il-Kapitolu XI; (d) jadotta rapport konsolidat tal-attività annwali tal-attivitajiet tal-Europol u jibagħtu, sal-1 ta’ Lulju tas-sena ta’ wara, lill-Parlament Ewropew, lill-Kunsill, lill-Kummissjoni, lill-Qorti tal-Awdituri u l-Parlamenti nazzjonali. Ir-rapport konsolidat tal-attività annwali għandu jsir pubbliku; (e) jadotta r-regoli finanzjarji applikabbli għall-Europol skont l-Artikolu 63; (f) sal-31 ta’ Jannar jadotta, wara li jqis l-opinjoni tal-Kummissjoni, il-pjan multiannwali tal-politika tal-persunal; (g) jadotta strateġija kontra l-frodi, proporzjonata mar-riskji ta’ frodi, filwaqt li jqis l-ispejjeż u l-benefiċċji tal-miżuri li għandhom jiġu implimentati; (h) jadotta regoli għall-prevenzjoni u l-immaniġġar tal-kunflitti ta' interess fir-rigward tal-membri tiegħu, kif ukoll il-membri tal-Kumitat Xjentifiku għat-Taħriġ; (i) f'konformità mal-paragrafu 2, jeżerċita, fir-rigward tal-persunal tal-Europol, is-setgħat mogħtija lill-Awtorità tal-Ħatra mir-Regolamenti tal-Persunal u mill-Kundizzjonijiet tal-Impjieg ta' Uffiċjali Oħra lill-Awtorità bis-Setgħa biex Tikkonkludi Kuntratti ta’ Impjieg ("setgħat tal-awtorità li taħtar"); (j) jadotta regoli ta' implimentazzjoni xierqa biex jimplimenta r-Regolamenti tal-Persunal u l-Kundizzjonijiet tal-Impjieg ta' Uffiċjali Oħra skont l-Artikolu 110 tar-Regolamenti tal-Persunal; (k) jaħtar lid-Direttur Eżekuttiv u l-Viċi Diretturi Eżekuttivi u fejn rilevanti jestendi l-mandat tagħhom jew ineħħihom mill-uffiċċju skont l-Artikoli 56 u 57; (l) jistabbilixxi indikaturi tal-prestazzjoni u jissorvelja l-prestazzjoni tad-Direttur Eżekuttiv inkluża l-implimentazzjoni tad-deċiżjonijiet tal-Bord tal-Maniġiment; (m) jaħtar Uffiċjal tal-Kontijiet, soġġetti għar-Regolamenti tal-Persunal u l-Kundizzjonijiet tal-Impjieg ta’ Uffiċjali oħra, li għandu jkun funzjonalment indipendenti fit-twettiq tal-dmirijietu; (n) jaħtar lill-membri tal-Kumitat Xjentifiku għat-Taħriġ; (o) jiżgura segwitu xieraq tas-sejbiet u r-rakkomandazzjonijiet li joħorġu mir-rapporti u l-evalwazzjonijiet tal-awditjar interni jew esterni, kif ukoll minn investigazzjonijiet tal-Uffiċċju Ewropew ta’ Kontra l-Frodi (OLAF); (p) jieħu d-deċiżjoni kollha dwar il-ħolqien tal-istrutturi interni tal-Europol u fejn meħtieġ, il-modifiki tagħhom; (q) jadotta r-regoli ta' proċedura tiegħu. 2. Il-Bord tal-Maniġment għandu, skont l-Artikolu 110 tar-Regolamenti tal-Persunal, jadotta deċiżjoni, abbażi tal-Artikolu 2(1) tar-Regolamenti tal-Persunal u tal-Artikolu 6 tal-Kundizzjonijiet tal-Impjieg ta' Uffiċjali Oħra, li tiddelega s-setgħat rilevanti ta' awtorità li taħtar lid-Direttur Eżekuttiv u li tiddefinixxi l-kundizzjonijiet skont liema minn dawn il-delegi ta' setgħat jistgħu jiġu sospiżi. Id-Direttur Eżekuttiv għandu jkun awtorizzat jissottodelega dawn is-setgħat. Fejn ikun meħtieġ minħabba ċirkostanzi eċċezzjonali, il-Bord tal-Maniġment jista’, permezz ta’ deċiżjoni, temporanjament jissospendi d-delega tas-setgħat tal-awtorità tal-ħatra lid-Direttur Eżekuttiv u dawk sottodelegati mid-Direttur Eżekuttiv u jeżerċitahom huwa stess jew jiddelega dawk is-setgħat lil wieħed mill-membri tiegħu jew lil membru tal-persunal li mhuwiex id-Direttur Eżekuttiv. Artikolu 15 Programm ta' ħidma annwali u programm ta' ħidma multiannwali 1. Il-Bord tal-Maniġiment għandu jadotta il-programm ta' ħidma annwali l-aktar tard sat-30 ta' Novembru kull sena, abbażi ta' abbozz ippreżentat mid-Direttur Eżekuttiv, filwaqt li jqis l-opinjoni tal-Kummissjoni. Għandu jibagħtu lill-Parlament Ewropew, lill-Kunsill, lill-Kummissjoni u lill-Parlamenti nazzjonali. 2. Il-programm ta’ ħidma annwali għandu jinkludi miri dettaljati u r-riżultati mistennija inklużi indikaturi tal-prestazzjoni. Għandu jinkludi wkoll deskrizzjoni tal-azzjonijiet li se jiġu ffinanzjati u indikazzjoni tar-riżorsi finanzjarji u umani allokati għal kull azzjoni, skont il-prinċipji tal-baġit u tal-immaniġġjar abbażi tal-attivitajiet. Il-programm ta’ ħidma annwali għandu jkun koerenti mal-programm ta’ ħidma multiannwali msemmi fil-paragrafu 4. Għandu jindika b'mod ċar il-kompiti li ġew miżjuda, mibdula jew imħassra b'paragun mas-sena finanzjarja preċedenti. 3. Il-Bord tal-Maniġment għandu jemenda l-programm ta’ ħidma annwali adottat jekk l-Europol jingħata kompitu ġdid. Kwalunkwe emenda sostanzjali fil-programm ta' ħidma annwali għandha tkun addottata bl-istess proċedura tal-programm ta’ ħidma annwali inizjali. Il-Bord tal-Maniġiment jista’ jiddelega lid-Direttur Eżekuttiv is-setgħa li jagħmel emendi mhux sostanzjali fil-programm ta’ ħidma annwali. 4. Il-Bord tal-Maniġment għandu wkoll jadotta l-programm ta’ ħidma multiannwali u jaġġornah sat-30 ta’ Novembru kull sena, filwaqt li jqis l-opinjoni tal-Kummissjoni u wara li jikkonsulta mal-Parlament Ewropew u mal-Parlamenti nazzjonali. Il-programm ta’ ħidma multiannwali adottat għandu jiġi ppreżentat lill-Parlament Ewropew, lill-Kunsill, lill-Kummissjoni u lill-Parlamenti nazzjonali. Il-programm ta' ħidma multiannwali għandu jistipula miri strateġiċi u riżultati mistennija inklużi indikaturi tal-prestazzjoni. Għandu wkoll jinkludi indikazzjoni tal-ammont u l-persunal allokat għal kull mira, skont il-qafas finanzjarju multiannwali u tal-pjan ta’ politika multiannwali għall-persunal. Għandu jinkludi l-istrateġija għar-relazzjonijiet ma' pajjiżi terzi jew organizzazzjonijiet internazzjonali msemmija fl-Artikolu 29. Il-programm multiannwali għandu jiġi implimentat permezz ta’ programmi ta’ ħidma annwali u għandu, fejn xieraq, jiġi aġġornat wara r-riżultati ta’ evalwazzjonijiet esterni u interni. Il-konklużjoni ta’ dawn l-evalwazzjonijiet għandhom ukoll jiġu riflessi, fejn xieraq, fil-programm ta’ ħidma annwali għas-sena ta’ wara. Artikolu 16 President tal-Bord tal-Maniġment 1. Il-Bord tal-Maniġment għandu jeleġġi President u Viċi President minn fost il-membri. Il-President u l-Viċi President għandhom ikunu eletti b’maġġoranza ta’ żewġ terzi tal-membri tal-Bordijiet tal-Maniġment. Il-Viċi President għandu jissostitwixxi awtomatikament lill-President jekk ma jkunx jista' jieħu ħsieb dmirijietu. 2. Il-mandat tal-President u l-Viċi President għandu jkun ta' erba' snin. Il-mandat tagħhom jista’ jiġġedded darba. Madankollu, jekk is-sħubija tagħhom fil-Bord tal-Maniġment tintemm fi kwalunkwe waqt tul it-terminu tagħhom bħala President jew Viċi President, it-terminu tagħhom għandu awtomatikament jiskadi f'dik id-data. Artikolu 17 Laqgħat tal-Bord tal-Maniġment 1. Il-President għandu jsejjaħ il-laqgħat tal-Bord tal-Maniġment. 2. Id-Direttur Eżekuttiv tal-Europol għandu jieħu sehem fid-deliberazzjonijiet. 3. Il-Bord tal-Maniġment għandu jiltaqa' mill-anqas darbtejn fis-sena f'sessjoni ordinarja. Barra minn hekk, għandu jiltaqa' fuq inizjattiva tal-President, fuq talba tal-Kummissjoni jew fuq it-talba ta' mill-inqas terz tal-membri tiegħu. 4. Il-Bord tal-Maniġment jista’ jistieden lil kwalunkwe persuna li l-opinjoni tagħha tista' tkun rilevanti għad-diskussjoni biex tattendi laqgħa tiegħu bħala osservatur mingħajr dritt tal-vot. 5. Konsulenti jew esperti jistgħu jassistu l-membri tal-Bord tal-Maniġment, soġġetti għad-dispożizzjonijiet tar-Regoli ta’ Proċedura tiegħu. 6. L-Europol għandu jipprovdi s-segretarjat għall-Bord tal-Maniġment. Artikolu 18 Regoli tal-votazzjoni 1. Mingħajr preġudizzju għall-Artikoli 14(1)(a), (b) u (c), l-Artikolu 16(1) u l-Artikolu 56(8), il-Bord tal-Maniġment għandu jieħu d-deċiżjonijiet permezz tal-maġġoranza tal-membri. 2. Kull membru għandu jkollu vot wieħed. Fl-assenza ta' xi membru bi dritt tal-vot, is-supplenti tiegħu għandu jkun intitolat jeżerċita d-dritt tal-vot tiegħu. 3. Il-President għandu jieħu sehem fil-votazzjoni. 4. Id-Direttur Eżekuttiv ma għandux jieħu sehem fil-votazzjoni. 5. Ir-regoli ta' proċedura tal-Bord tal-Maniġiment għandhom jistabbilixxu arranġamenti ta' votazzjoni aktar dettaljati b'mod partikolari ċ-ċirkostanzi li fihom membru jista' jaġixxi f'isem membru ieħor, u kwalunkwe rekwiżit ta' kworum, fejn meħtieġ. TAQSIMA 2 Direttur Eżekuttiv Artikolu 19 Responsabbiltajiet tad-Direttur Eżekuttiv 1. Id-Direttur Eżekuttiv għandu jimmaniġġja l-Europol. Għandu jkun responsabbli lejn il-Bord tal-Maniġment. 2. Mingħajr preġudizzju għas-setgħat tal-Kummissjoni, il-Bord tal-Maniġment, jew il-Bord Eżekuttiv, id-Direttur Eżekuttiv għandu jkun indipendenti fil-qadi ta’ dmirijietu u la għandu jfittex u lanqas jieħu struzzjonijiet minn xi gvern jew minn kwalunkwe korp ieħor. 3. Id-Direttur Eżekuttiv għandu jirrapporta għand il-Parlament Ewropew dwar il-prestazzjoni ta' dmirijietu meta jiġi mistieden jagħmel hekk. Il-Kunsill jista’ jistieden lid-Direttur Eżekuttiv biex jirrapporta dwar il-prestazzjoni ta' dmirijietu. 4. Id-Direttur Eżekuttiv għandu jkun ir-rappreżentant ġuridiku tal-Europol. 5. Id-Direttur Eżekuttiv għandu jkun responsabbli għall-implimentazzjoni tal-kompiti assenjati lill-Europol minn dan ir-Regolament. B’mod partikolari, id-Direttur Eżekuttiv għandu jkun responsabbli għal: (a) l-amministrazzjoni ta' kuljum tal-Europol; (b) l-implimentazzjoni tad-deċiżjonijiet adottati mill-Bord tal-Maniġment; (c) it-tħejjija tal-programm ta’ ħidma annwali u l-programm ta’ ħidma multiannwali u jressaqhom quddiem il-Bord tal-Maniġment wara konsultazzjoni mal-Kummissjoni (d) l-implimentazzjoni tal-programm ta' ħidma annwali u l-programm ta' ħidma multiannwali u jirrapporta lill-Bord tal-Maniġment dwar l-implimentazzjoni tagħhom; (e) it-tħejjija tar-rapport annwali konsolidat dwar l-attivitajiet tal-Europol u jippreżentah lill-Bord tal-Maniġiment għall-approvazzjoni; (f) it-tħejjija ta' pjan ta’ azzjoni li jsegwi l-konklużjonijiet tal-rapporti tal-awditjar u l-evalwazzjonijiet interni jew esterni, kif ukoll ir-rapporti ta' investigazzjonijiet u rakkomandazzjonijiet mill-OLAF u jirrapporta għand il-Kummissjoni darbtejn fis-sena dwar il-progress, filwaqt li għand il-Bord tal-Maniġment b'mod regolari; (g) il-protezzjoni tal-interessi finanzjarji tal-Unjoni billi japplika miżuri preventivi kontra l-frodi, il-korruzzjoni u kwalunkwe attività illegali oħra u, mingħajr preġudizzju għall-kompetenza investigattiva tal-OLAF, permezz ta’ kontrolli effettivi u, jekk jinstabu irregolaritajiet, permezz tal-irkupru tal-ammonti mħallsa skorrettament u, fejn ikun xieraq, permezz ta’ penali amministrattivi u finanzjarji effettivi, proporzjonati u dissważivi; (h) it-tħejjija ta’ strateġija kontra l-frodi għall-Europol u l-preżentazzjoni tagħha lill-Bord tal-Maniġiment għall-approvazzjoni; (i) it-tħejjija ta' abbozz ta' regoli finanzjarji applikabbli għall-Europol; (j) it-tħejjija tal-abbozz tad-dikjarazzjoni tal-estimi tad-dħul u l-infiq tal-Europol u l-implimentazzjoni tal-baġit tiegħu; (k) it-tħejjija ta’ abbozz ta’ pjan ta’ politika multiannwali għall-persunal u jippreżentah lill-Bord tal-Maniġment wara konsultazzjoni mal-Kummissjoni; (l) appoġġ lill-President tal-Bord tal-Maniġment fit-tħejjija tal-laqgħat tal-Bord tal-Maniġment; (m) jinforma lill-Bord tal-Maniġment fuq bażi regolari dwar l-implimentazzjoni tal-prijoritajiet strateġiċi u operazzjonali tal-Unjoni fil-ġlieda kontra l-kriminalità. TAQSIMA 3 KUMITAT XJENTIFIKU GĦAT-TAĦRIĠ Artikolu 20 Kumitat Xjentifiku għat-Taħriġ 1. Il-Kumitat Xjentifiku għat-Taħriġ għandu jkun korp konsultattiv indipendenti li jiżgura u jiggwida l-kwalità xjentifika tal-ħidma tal-Europol dwar it-taħriġ. Għal dan il-għan, id-Direttur Eżekuttiv għandu jinvolvi lill-Kumitat Xjentifiku għat-Taħriġ minn kmieni fit-tħejjija tad-dokumenti kollha msemmija fl-Artikolu 14 sakemm dawn ikunu relatati mat-taħriġ. 2. Il-Kumitat Xjentifiku għat-Taħriġ għandu jkun magħmul minn ħdax-il (11) persuna tal-ogħla stima akkademika jew professjonali fis-suġġetti koperti mill-Kapitolu III ta' dan ir-Regolament. Il-Bord tal-Maniġiment għandu jaħtar lill-membri wara sejħa trasparenti għall-applikazzjonijiet u l-proċedura tal-għażla, li tkun ġiet ippubblikata f'Il-Ġurnal Uffiċjali tal-Unjoni Ewropea. Il-membri tal-Bord tal-Maniġment ma għandhomx ikunu membri tal-Kumitat Xjentifiku għat-Taħriġ. Il-membri tal-Kumitat Xjentifiku għat-Taħriġ għandhom ikunu indipendenti. Huma la għandhom ifittxu u lanqas jieħdu struzzjonijiet mingħand xi gvern jew xi korp ieħor. 3. Il-lista tal-membri tal-Kumitat Xjentifiku għat-Taħriġ għandha tkun pubblika u għandha tiġi aġġornata mill-Europol fil-websajt tiegħu. 4. Il-mandat tal-membri tal-Bord Xjentifiku għat-Taħriġ għandu jkun ta' ħames snin. Ma għandux jiġi mġedded u l-membri tiegħu jistgħu jitneħħew mill-kariga jekk ma jissodisfawx il-kriterji tal-indipendenza. 5. Il-Kumitat Xjentifiku għat-Taħriġ għandu jeleġġi l-President u l-Viċi President tiegħu għal terminu ta’ ħames snin. Għandu jadotta pożizzjonijiet b’maġġoranza